Edorta Jimenez, idazlea: "Irakurleek nire kontatzeko gogoarekin gozatzea nahi dut" - Larrabetzu - Aikor.eus\nEdorta Jimenez, idazlea: "Irakurleek nire kontatzeko gogoarekin gozatzea nahi dut"\nAikor aldizkaria 2019-05-02 10:19\nEdorta Jimenez berriro etorri da Larrabetzura, oraingo honetan bere azken eleberria, Ostadarrak lurra ukitzen duen lekua, aurkeztera. Idazle mundakarra gustura dago irakurleekin, beste ikuspuntu bat ematen diotelako. Txorierri ere gustatzen zaio, Larrabetzuk "tradizio literario sakona baitu".\nBerriro Larrabetzun. Zertarako balio dute horrelako ekitaldiek, irakurleekin?\nHorretarako, hain zuzen ere, irakurleekin egoteko. Eta ez edozein irakurlerekin. Larrabetzuk tradizio literario sakona du. Beraz, harremana ederragoa eta aberasgarriagoa izaten da guretzat. Larrabetzu berezia da niretzat. Izan ere, nire ustez, kultura deszentralizatu egin behar da, hau da, dena ez da Bilbon gertatu behar, baita Larrabetzu bezalako herri txikietan ere. Eta horretan Larrabetzu aitzindaria izan da. Pena izan da Literaturia azoka Zarautzera eraman behar izana, Gipuzkoako herria handiagoa delako. Literaturian ere egona nintzen.\nZer ematen dizuete idazleoi irakurleek?\nGuk idatzi egiten dugu eta sarritan idatzi dugunaz ohartu ere ez gara egiten. Irakurleek euren ikuspuntua ematen digute, eta batzuetan guk ez diogu garrantzirik ematen haiek azpimarratzen digutenari. Feedbacka ikaragarria da. Esate baterako, batek esan zidan nire azken liburua ipuin-sorta bat zela. Hori ez zen nire asmoa eleberria idatzi nuenean, baina tira…\nHitz egin dezagun liburuari buruz. Zer da Ostadarrak lurra ukitzen duen lekua?\nNobela da, 2017. urtean gertatzen dena. Atzean Kataluniako auzia dago. Liburuan pertsonaia batzuk daude, eta apurka-apurka euren bizitzak uztartzen ditut: ertzain bi, preso bat, aingeru bat… Hainbat gai jorratzen ditut eleberrian: sexua, gatazkak, biolentzia, maitasuna… Nobela beltza da, gatazkaz betea. Eta beltza da, krimenen ikerketa dagoelako: batetik, ertzain batek inpunitatez egindako torturak; eta bestetik, txakurrak hiltzea.\nLiburuaren izenburua nahiko enigmatikoa da. Azalduko diguzu?\nEz, irakurleak azken orrialdeetan jakingo du. Ez da komeni dena argitzea. Zerikusia du tradizioarekin: irlandarrek uste dute ostadarrak lurra ukitzen duen lekuan altxorra dagoela. Eta euskal tradizioak? Bada, misterio bat dago horren inguruan eta ezin dut argitu, amaiera hondatuko baitut. Nik aurkitu nuen eta horregatik jarri nuen izenburu hori. Eta horri esker, konpondu ahal izan dut idatzi nuen korapiloa. Nobela korapilatsua da eta korapiloak askatzea ez da erraza izaten.\nEleberrian gai bortitzak jorratu dituzu: tortura, ustelkeria, biolentzia, sexua... Zelan saihesten da morboa?\nNaturaltasunez. Eleberri hau egin baino lehen zor bat nuen: orain arte ez dut inoiz eleberri bat gaur egunean kokatu. XVI. mendean, Erdi Aroan eta Gerra Zibilean, bai, ordea. Ekintzaile soziala naiz eta oso kritikoa naiz gertatzen denarekin. Eta hori guztia liburuan sartu beharra nuen naturaltasunez, inolako morborik gabe. Pertsonaia guztiak maitatu ditut, baita txakurkumeenak ere. Esate baterako, torturatzailea atsegin egiten da, guztiak enpatiaz tratatu ditudalako.\nLiburua ez da denbora-pasa hutsa, sakona eta kritikoa baita. Ausarta izan behar da gai horiek horrela jorratzeko?\nBatez ere narrazioa egin nahi izan dut. Gauzak kontatzeko gogoa asebete dut eta dena dago horren mende: hizkuntza, ahozko hizkera, gaur egungo euskara eta gaztelaniaren arteko nahaste hori, euskara batua… Esate baterako, “baina” hitza ez da ia agertzen. Izan ere, narrazioa mendian behera dabilen erreka bezalakoa izan da, armoniaz betea eta oztopo guztiak gaindituta. Dena dela, nik ez nuke liburua kritikoa denik esango, baina egia da ironiaz eta umorez egin dudala. Eta irakurleek nire kontatzeko gogoarekin gozatzea nahi dut.\nIñigo Cabacas auzia aipatu duzu liburuan. Nolako eragina dauka horrek eleberrian?\nOso ona da joko literariorako. Pertsonaia nagusietako batek katarsia behar du, momentu batean bere bizitza ezbaian jartzen duelako. Cabacas auziak sinbolismo ikaragarria dauka liburuan. Ez da nik egin nahi izan dudan salaketa, berez etorri da. Horrela idazten dut: zerbait entzuten badut, zerbait berezia edo xelebrea, gorde egiten dut eta liburuan sartu. Prozesua erabat espontaneoa da. Ni ez naiz protagonista, baina nire bizitzaren pasarteak dira. Mendekua ere jorratzen dut eleberrian. Orain, badirudi mendekua hitza debekatuta dagoela, baita gorrotoa ere, baina biak gizakiok ditugun sentimenduak dira. Eta jakin behar da nondik sortzen diren.\nEntzun dut omenaldiak ere egin dituzula liburuan…\nBai literaturari berari. Idazle batzuen testuak berridatzi ditut: Raymond Chandler, Joseph Conrad, Jorge Luis Borges… Nire ametsetako bat izan da.\nEdorta Jimenez Ormaetxeak (Mundaka, 1953) irakasle ikasketak egin zituen. Idazle oparoa da. Hasieran, poesia idazten zuen, baina gaur egun ez da poemak idaztera esertzen. "Azken poesia liburuak oso kritika onak izan zituen, baina ez nuen saldu. Poesiak neure buruan idazten ditut, ez paperean. Askotan burura etortzen zaizkit, entretenigarriak dira, baina besterik ez". Jimenezek genero guztiak jorratu ditu: saiakerak, biografiak, gazteentzako liburuak... Bere lanari esker, sari batzuk irabazi ditu: Azkue Literatura Saria, Baleen berbaroa (1997) liburuarengatik; eta Julene Azpeitia ipuin-lehiaketa, Akitaniatik datorren berba berria (1995)lanarengatik.\nGurean izan da Larrabetzu


Kornerra, zubi lanerako gunea - Gipuzkoako Hitza\nKornerra, zubi lanerako gunea\n2019, otsailak 01 Albisteak, gipuzkoa, Kirola, Kultura 263\nGoleko marra oso urruti ere ez dauka kornerrak, baina aulkiak ere bertan-bertan izaten ditu gehienetan; bai argazkilarienak eta bai zaleenak. Estrategia jokaldia deitzen zaio zelaiaren izkina bateko mugan gelditzen den erpinetik hasten denari, eta estrategiatik asko izaten du kultur proiektu orok ere. Futbola eta kultura: itxuraz mutur banatan bizi diren bi errealitate izanik ere, iaz kornerrean elkartu zituzten bi hari muturrak. “Eta ederra izan zen emaitza”, aitortu du Iñaki Gabarainek, Ernest Lluch Donostiako Amara auzoko liburutegiko zuzendari eta Korner jaialdiaren programa arduradunak.\nBertsoak, dantzak, erakusketak, hitzaldiak, mahai inguruak…: hitzekin ere golak sar daitezkeela erakustea da egitasmoaren erronketako bat. Reala-Athletic derbia izango da bihar, Anoetan (16:15), eta Reala-Athletic derbia hurrengo asteburuan ere, Anoetan bertan. Gizonezkoena eta emakumezkoena. “Bi derbien artean kokatu dugu Korner jaialdia, eta, alde horretatik, emakumeen futbolari ere merezi duen lekua egin nahi izan diogu aurten, guk ere emateko azkenaldian hartu duen garrantzia”, azaldu du Gabarainek.\nHain zuzen ere, Emakumeek ere jokatu egiten dute erakusketa inauguratu zuten, astelehenean, Donostiako Bulebarrean, eta otsailaren 10era arte egongo da ikusgai. Otsailaren 8an, berriz, Ellas también juegan: debate sobre el fútbol femenino (Eurek ere jokatzen dute: emakumezkoen futbolaren inguruko eztabaida) mahai inguruan parte hartuko dute Aintzane Encinas Realeko jokalari ohiak, Nahikari Garcia Realeko jokalariak eta Vero Boquete Pekingo BG Phoenixeko jokalariak —Frankfurt, Bayern Munich eta PSGn jokatutakoa da—.\nUrtero bezala, derbiaren jiran eta Korner jaialdia baliatuta, XIII. Bertso Derbia egingo dute bihar, Antzoki Zaharrean (18:00). Amets Arzallus, Andoni Egaña eta Oihana Iguaran izango dira Realaren ordezkariak, eta Sustrai Colina, Onintza Enbeita eta Xabi Paya Athleticenak. Donostia Kulturaren leihatiletan eta Realaren dendetan eskura daitezke gonbidapenak.\nLehen kirol derbiaren biharamunean iritsiko da aurtengo Korner jaialdiaren hizketaldi mamitsuetako bat: Luis Arkonada Realeko atezain ohia eta Jose Angel Iribar Athleticekoa elkartuko dira mahai beraren bueltan, eta Aitor Lagunas ariko da moderatzaile lanetan. Antzoki Zaharrean izango da ekitaldi hori, 19:00etan.\nAcento Robinson Ser irrati kateko irratsaioa grabatuko dute asteazkenean, 19:30ean, Antzoki Zaharrean bertan, Michael Robinson futbol jokalari ohi eta irrati eta telebista esataria gidari lanetan dela. Eta kulturak futbol mundua bere egingo du ostegunean, Euskal kultura eta futbola mahai inguruarekin —19:30ean, San Jeronimo aretoan—. Koldo Almandoz zinema zuzendaria, Ana Malagon idazlea eta Gari musikari eta abeslaria elkartuko dira mahaiaren jiran, eta Juan Luis Zabala kazetari eta idazlea ariko da moderatzaile lanetan. Kukai dantza konpainiak ere eman nahi izan du beretik, eta Korner jaialdirako sortutako Kirol legez ikuskizuna eskainiko du otsailaren 9an eta 10ean, Tabakaleran.\nNahi gabe bezala hasi zen gorpuzten Korner. “Ernest Llucheko zuzendaria naizenez eta kulturgune hori Anoeta estadioan bertan dagoenez, ikusi genuen futbola eta kultura elkarren ondoan daudela zentzu askotan”. Ideia horri tiraka, eta Reala Fundazioaren babesarekin, iaz eman zuten lehen pausoa. “Eta oso itxura ona dauka aurtengoak ere”. Pasioa da derbien hizkuntza, eta Korner jaialdiak futboletik harago eraman nahi du sentimendu hori.


Tupaia - Wikipedia, entziklopedia askea.\n(«Scandentia» orritik birbideratua)\nEozeno ertaina-gaur egun\nTupaiak'( Scandentia) Asiako hego-ekialdeko baso tropikaletan bizi diren ugaztun txikiak dira. Tupaiidae eta Ptilocercidae familiek osatzen dute kladoa. 20 espezie ezagutzen dira, 5 generotan. Gorputzez txikiak izan arren euren burmuinak erlatiboki pisutsuak dira.\nPrimate eta kolugoen taldeen ahaiderik gertukoenak dira. Eurekin batera Euarchonta sortzen dute eta hauek Gliresekin batera Euarchontoglires. Askotan intsektibororekin batera sailkatuak izan dira. Ez dago erregistro fosil nabarmenik.\nGorputzez katagorriaren antzekoak dira; aurreko hankak ordea hark baino luzeagoak eta sendoagoak dituzte. Buru-muturretan berriz satitsuaren antza dute. Isatsa luzea eta ile labur sarrikoa izaten dute. Egunaren parterik handiena zuhaitz gainean ematen dute. Arrautzak, intsektuak, fruituak eta hostoak jaten dituzte.


Jaioberria: kezkak eta zainketak – TTiKLiK!\nHasiera/Erditze/Jaioberria: kezkak eta zainketak\n2.766 4 minutes read\nMiren etxean da jadanik bere haurtxoarekin. Dena primeran doa, umeak jan eta lo, jan eta lo, ez du besterik egiten (bueno, egia esateko negar pixka bat ere egiten du, gose dagoenean-edo) eta etxeko guztiak zoratzen daude jaioberriarekin.\nBaina etorriko dira zalantzak eta estualdiak, eta orduan etxeko giro lasai hori bat-batean desagertu egingo da, eta gurasoei (amari batez ere) aurrez irakurritako liburu guztiak ahaztu egingo zaizkie, eta ezer gutxirako balioko diete medikuak nahiz senideek emandako aholkuak. Une horietan guraso berri guztiek zalantza eta duda berberak izaten dituzte:\nzer egin behar dute?,\nnoiz da kezkatzeko moduko kontua?\nHurrengo lerroetan zalantzarik usuenak argitzen saiatuko naiz.\nZergatik dauka sukarra hain maiz?\nKausarik probableena birusen batek eragindako infekzio bat izaten da. Horrelako bat gertatzen denean, gorputzak bero gehiago produzitzen du, defentsek infekzioaren kontra errazago borroka egin dezaten. Tenperatura igotzen bada, alegia haurtxoak sukarra baldin badu, ez iezaiozu arropa gehiegi jarri, eman likido ugari eta erabil itzazu pediatrak gomendatutako antitermikoak. Ur epelarekin egindako bainuak ere eraginkorrak izaten dira. Ez erabili alkohol-konpresarik, ezta ur hotzik ere, eta batez ere ez obsesionatu: botika gehiegi emanez gero, gorputzak ezin izango baititu bere defentsa propioak erabili.\nEz du lorik egin nahi bakarrik uzten badugu\nZure haurtxoak lokartzeko denbora asko behar badu edota erraz samar esnatzen bada, agian ez du ikasi loaldia atsedenarekin batera lotzen (hori gertatzen zaie umeen % 30i ia). Gurasoen lana ezinbestekoa da, ohitura “kaltegarri” horiek aldatzeko. Beste ezeren aurretik, lotara joateko giro atsegina sortu behar da, gela goxoa eta lasaia. Eta garrantzi handikoa da umea oraindik esna dagoela bere gelatik ateratzea. Zergatik? Gau erdian esnatzen bada, berriro bera bakarrik lokartuko delako.\nEtengabe egiten du negar, eta ez dakit zer duen\nNormala da, neurri batean, haurtxoek egunean pare bat orduz negarrez aritzea, kolikorik ez badute ere (ikusi beherako, kolikoen atalean). Umearen negarrari erreparatuz, azkenerako arrazoiak deszifratzen ikasiko duzu. Adibidez, pixoihala zikina badauka, negarra monotonoa eta etengabea da, ipurdia zikina edukitzearen molestiak eragindakoa. Umea nekatua badago, intzirika hasiko da, burua mugitu eta begiak igurtziko ditu. Haserre dagoenean, berriz, gero eta ozenago egingo du negar, gurasoek jaramon egin arte. Eta gose bada, negarra luzea izango da, gogorra eta keinu bereziekin batera agertzen dena (hatzak zupatu edo bularra bilatzeko ahaleginak, esate baterako).\nBeherakoa dauka, deshidratatu egingo ote da?\nBeherakoa, gorakoak, sukarra eta tripako mina dira gastroenteritisaren sintomak. Kasu horretan, gurasoaren lehenengo eginkizuna deshidratazioa saihestea da. Emaiozu seruma ahotik, gorakoak dituen bakoitzean edo eginkariak egin ondoren. Eta ez ahaztu zenbat eta txikiagoa izan haurra, orduan eta handiagoa dela deshidratatzeko arriskua. Likidorik botatzen ez duenean, hasi berriro bere eguneroko elikadurarekin, baina poliki-poliki. Erabateko baraurik ez da komeni: eskaini janaria (egokia noski) eta gose bada, hartuko du. Eta umeak oraindik titia hartzen badu, amaren bularretik elikatzen jarraitu beharra dauka.\nUrtebeteko haurra da, eta oraindik ez du pausorik ematen\nHaur guztiek ez dute zertan bere kasa ibili hamabi hilabete egiten dituztenerako. Batzuek lehenago lortzen dute, eta beste batzuek, berriz, beranduago. Eta hizketarekin eta hortzekin ere antzera gertatzen da. Saia zaitezke umea eskuetatik heldu eta pausotxoak eman ditzan laguntzen, baina kontuz! Ez dezala umeak zure kezka eta urduritasunik nabaritu. Taka-takak, korridore-ibiltariak eta gainerako tramankuluak ere lagungarriak gerta daitezke, neurriz eta tentuz erabiliz gero (kontuz istripuekin, eta erorketekin). Dena den, 18 hilabeterekin oraindik ez bada askatu eta bakarrik ibiltzeko gai ez bada, zoaz medikuarengana.\nEz du ezer jaten!\nAurren-aurrena, berrikusi zeure portaera eta jarrera. Bularra (baita biberoia ere) ematerakoan urduri bazaude, kezkatua edo arreta beste zerbaitetan jarria badaukazu, haurra konturatu egingo da. Haurtxoak jateko unea lasaitasunarekin eta segurtasunarekin lotu behar du. Zuri horrela iruditu ez arren, gutxi jaten duela uste duzulako larrituta bazaude, umeak zure estutasuna nabarituko du. Eta esne hutsetik janari solidoetara pasatzeko prozesuan ere, aldaketa pixkanaka egin behar da, zapore berrietara ohitu dadin. Umeak pisua behar bezala irabazten badu, ez dago kezkatzeko aparteko arrazoirik, jaten duena botatzen ez badu behintzat.\nEta esneari alergia badio?\nLasai, konturatuko zinateke-eta. Immunitate-sistemak kanpoko erasotzailearen aurrean (kasu honetan esnearen aurrean) erreakzionatzeko modua besterik ez da alergia. Zure umea benetan alergikoa baldin bada, esne tanta batzuk aski dira azalean erupzioa, mina, gorakoak, hantura, arnasteko zailtasuna, etab. bezalako sintomak agertzeko. Laktosarekiko intolerantzia beste kontu bat da: honen sintomak esnekiak hartu eta ordu erdira agertzen dira. Umea urduri dago eta negar egiten du, sabela puztuta dauka, gogorra eta zarataz betea, eta bi ordu geroago beherakoa eta haizeak agertuko dira. Esnekiak baztertu beharko dituzu umearen jan-neurrian, eta haurrari oraindik bularra ematen badiozu, zerorren jan-neurria aldatu beharko duzu.\nZer egin behar dut ipurdia erresuminduta badauka?\nErresumina nahiko usua izaten da, uda partean batez ere. Haurtxoaren azala delikatua da, fina, sentikorra eta antigorputz gutxi dauzka. Eta adin horretan azaleko infekzioak eta pixoihalaren dermatitisa maiz agertzen dira. Azaleko negela pixatik nahiz eginkarietatik ateratzen den amoniakoak eragiten du. Horrexegatik, umea beti lehorra egon dadin saiatu behar zenuke, eta tenperaturak horretarako aukera ematen duen guztietan ipurdia airean duela eduki beharko litzateke, pixoihalik gabe. Ipurdi aldeko erregosi hori dermatitis ez bihurtzeko, garbitu ezazu umea ur epelarekin eta xaboi neutro bereziarekin.\nHortzak ez zaizkio ateratzen, normala al da?\nAteratzen diren aurreneko piezak ebakortzak dira, beheko erdikoak 5-7 hilabete dituenean, eta goiko erdikoak 6-8 hilabeterekin. Jarraian alboko ebakortzak, lehenengo haginak eta letaginak irtengo zaizkio, eta esne-hortzeria bi urte eta erdi dituenean edo osatuko zaio, 30 hilabete ingururekin alegia, bigarren haginak irtetean. Hori da ohizko patroia, egutegi normala esango genukeena, baina haur batetik bestera marjina oso zabalak daude eta litekeena da behin-behineko hortzen agerpena atzeratzea, baita umeak urtebete egin arte ere. Dena den, haurrak bestelako arazorik ez badu, ez dago kezkatzeko arrazoirik.\nKolikoak dauzka, eta ez dakit nola baretu\nBularreko haurraren kolikoak ume jaioberrien erdiak izaten dituzte, eta hiruzpalau hilabeteko kontua izaten dira. Kontu latza, horratik, kolikoen sintomak edonor bere onetik ateratzeko modukoak baitira: umeak negar egiten du, gorri-gorri jartzen da, hankak bildu egiten ditu, haizeak dauzka … eta ez dago hura lasaitzeko modurik. Lasai, hala ere, normalak dira eta ez dago zertan kezkaturik, haurrak ondo jan eta osasuntsu badago. Esaten erraza eta egiten zailagoa den arren, ezinbestekoa da lasai egotea, umea oraindik gehiago ez urduritzeko. Har ezazu besotan, emazkiozu zapladatxo batzuk bizkarrean, edo masajeak sabelean. Paseotxo batek ere (bere kotxetxoan, edo baita autoan ere) mesede egingo dio.\nArtikulu honetan emandako aholkuak oso orokorrak dira, eta ez dute inola ere zure pediatraren ordezko izan nahi. Edozein zalantza izanez gero, egiozu kontsulta zure ohiko medikuari, berak argituko dizkizu-eta ongien dauzkazun kezkak eta galderak.


Euskara elkarteon urteko batzarrean izan ginen apirilaren 17an – Egizu elkartea\nEuskara elkarteon urteko batzarrean izan ginen apirilaren 17an\nTopagunea 95 euskara elkarte batzen gaituen federazioa da. Urtero batzar nagusira joaten ahalegintzen gara; bertan aurreko urteko jardueraren berri izan, eta aurten zein egitasmo, aurrekontu eta sentsazio dugun konpartitzen dugu. Gertuko eta urruneko lagunak ikusteko aukera ematen du batzar honek, eta beste eskualdeetan dituzten kezkak eta erronkak entzuten ditugu gustura.\nBesteak beste, ondorengo gaiak aipatu genituen larunbatean: krisi ekonomikoak zein eragin izan duen eta izango duen gure elkarteen jardunean, motibazioa lantzeko hainbat tailer eta egitasmo berri, bi urteko gogoeta-prozesua, Egunkaria auziko epaia eta "Nafarroan euskaraz bizitzeko eskubidea" lemapean egingo dugun manifestazioa.\nHonen inguruan ukberri.net agerkari digitalak publikatutakoa hemen duzue.\nEgizu Getxo Euskaldun elkartea2010-04-20T14:31:39+02:002010-04-20|egizu|0 Comments


Adinekoen elkarteko urteko kuota ordaintzeko epea zabalik dagoeneko | El Diario Vasco\nTolosa GoierriAdinekoen elkarteko urteko kuota ordaintzeko epea zabalik dagoeneko\nAdinekoen elkarteko urteko kuota ordaintzeko epea zabalik dagoeneko\nDV ORMAIZTEGI. Martes, 6 febrero 2018, 08:48\nHerriko adinekoen elkarteak beraien bazkideek 2108. urteko kuota ordain dezaten epea ireki du. Hain zuzen, gaur asteartean, hilaren 6an ireki da epea eta hilaren 8ra bitartean egongo, soteguna, da ordainketa egiteko epea zabalik. Arratsaldeko ordutegian egin ahal izango da, Itxune erretegian, arratsaldeko 16:00etatik 18:00etara bitarteko ordutegian. Bazkideei urteko kuota eguneratu ahal izateko bertara gerturatzeko eskaria egiten zaizue.\nHilaren 17an arratsaldeko 16:30etik 18:30ean erretratu tailer didaktikoa antolatu da 6-12 urteko haurrei zuzenduta. Antolatzaileek galdera zuzena egiten diote gaztetxoei: «Ba al dakizu zer den erretratu bat? XIX.mendeko eta gaur egungo erretratu desberdinekin, denboran bidaiatuko dugu garaiko ohiturak eta janzkerak ezagu-tzeko. Material birziklatuekin gure erretratua sortuko dugu».\nAurrez izena ematea ezinbesteekoa da tailerrean parte hartzeko parte hartzaileen kopurua mugatua delako. Parte hartzeile bakoitzak 3 euro ordaindu (1,5 euro famili txartelarekin).\nKrossa hilaren 25ean\nAurten ere Saharar herriaren aldeko Krossa egingo da Ormaiztegin. Hilaren 25ean izango da XII. ekitaldia da. Goizeko 11etan, ohi bezala, 10 kmko lasterketa izango da; baina ordu berean, 5,4 kmkoa ere izango da, aurrekoaren ibilbide bera izango duena, baina itzuli bat gutxiagorekin. Berrikuntza honen helburua parte hartzeko eta elkartasuna adierazko aukerak zabaltzea da. Jarraian, 12:15ean, lasterketa testimoniala, kilometrokoa. Parte hartzaileei kamiseta eta opari batzuk emango zaizkie. Gainera, amaieran sariak zozketatuko dira. Ekitaldi honen bitartez Saharako herriari elkartasuna adierazi nahi zaio, baita diru-lagun-tzak lortu ere. Izena aurrez www.kirolprobak.com web orrian eman daiteke, edo igandean bertan udaletxe azpian, 10:30 arte.\nGiro ederrean ospatu zen inauterien egun handia Lizartzan Segurako futbol taldea lider jarri da igoera fasean


Otsailaren 6an, ostegunean, Inocenta Macz Caal Sopelan izango da 19:00etanKurtzio Kultur Etxean. Inocenta Guatemalako Emakumeen Garapenarako Kontseiluaren partaidea (CODEDE) eta INCIDE fundazioaren koordinatzailea da. Sopelara EHBilduren Talde Feministaren bidez etorriko zaigu.\nGaur gogoratuko da hilaren 11ean euskal gizarteak egungo espetxe politikarekiko duen aurkakotasuna adierazi zuela Bilbo eta Baionako kaleetan “ETXEAN ETA BIZIRIK NAHI DITUGU!”\n“Gure kaleak” argazki erakusketa Kurtzio Kultur Etxean 18 ikustaldi


“Tengo una pregunta para usted” – neure (h)egitik\nNire iritziz alde ederra dago Zapaterok eta Raxoik egin zituzten saioen aldean, hauen alde noski, batez ere Raxoiren alde, gora-behera guztiekin.\nLlamazaresek ez du karismarik; korrektoa da, baina ez du nortasunik, ezta ezkerrekoa ere. Ez du ezer komunikatzen, ez dago pasiorik bere hitzetan, ez dago ideia bakar baten sublimaziorik. Erretorikoki, gainera, oso pobrea da. Hala ere, uste det positiboa izan zela saioa bere alderdiarentzako, aukera izan zutelako egiten ari direna esateko prime timen eta audientzia datu onak dituen saioa batean. Ezin da ahaztu Izquierda Unidak duen tratera mediatikoa oso-oso gaiztoa dela oro har Espainian, gaiztoa diot ignoratu eta iseka egiten dietelako aldi berean eta sistematikoki.\nDuran-Lleidak hobeto egin zuen, baina zein da gizon hori? Zein alderditakoa da? Beti dago hor, baina inork ez daki zertarako. Atzokoan Espainia hitza etengabe aipatu zuen, mugimendu ofentsibo batean, aurrea hartzeko komunikazio-egoera jakin bati. Emakume marokiarrarekin izan zuen hika-mika teknika ofentsibo baten bidez konpondu zuen: galderari galdera eginez erantzun; alegia, ez zion galderari erantzun egokia bilatzen, eta gaia katramilatzen ari zela ikusita, elkarrizketaren araua hautsi eta erantzutera joan zena galdetzen jarri zen. Aspektu etikoak alde batera utzita, eta gaian sartu gabe, esan behar da galdera ez zela pertinentea, baina, hala ere, auzia konpondu zuen bere publikoei begira, ezin baita ahaztu atzo platoan zegoen jendea ez zela bere xede-taldea. Etnozentrismo-dosi ikaragarriak erakutsi zituen, bestalde.\nCarod-Rovira zen papeleta zailena zeukana, eta ligaren kontuan izan ezik, gainerako kontuetan ikaragarrizko lana egin zuen, defentsibatik ofentsibara pasa behin eta berriz, pedagogia-dosi handiekin. Ligaren galdera ezin da erantzunik gabe utzi, edo behintzat gaia itxi gabe utzi. Jokaldi hori bukatu egin behar zen: edo gola sartu edo kanpora bota, baina bukatu. Erraza zeukan. Hasiera ikaragarria izan zen: “Vd. es aragones, su padre Guardia Civil y se apellida Perez ¿cómo es que es tan catalan?” eta irrifar amaigabea “señorak”. Hor motel. Hain gauza estranbotikoaren aurrean, lasaitu egin behar duzu, eta gola nola sartuko duzun pentsatu. Kasu hartan emakumeak ez zeukan fede txarrik; haren ondoan eseri, eskutik hartu, eta den denak esan, amultsuki, muxu batekin agurtu eta bukatu komunikabideei eta gorrotoari egozten emakume haren konfusioa. ETAri buruz galdetu ziotenean berdin. Arnasa hartu, eta ridikulizatu, baina goxo. Gogorrago jokatu nuke gazteleraren kontua atera zion gizonarekin, gizona zelako eta gaiak merezi zuelako. Bere izenaren auzia atera zenean azalpenak ematen hasi zen, bi kasuetan, eta galderagilearen esku utzi emaitza finala. Akatsa. Hor ere zuk bukatu behar dezu jokaldia, bestela…\nOro har, galdera batzuk airean uzten ditut:\n1. Zeinentzako hitz egin behar da horrelako saioetan: bertakoentzako, zure publikoentzako edo guztiontzako?\n2. Zeinek egiten ditu galderak benetan: publikoak edo medioek?\n3. Nola aukeratzen dira berataratzen diren pertsonak?\n4. Nola prestatzen dira galderak? Eta eranatzunak?\nShare:EmailFacebookTwitterWhatsAppAtsegin dut:Atsegin dut Kargatzen...\n2007/10/172014/03/04 Joseba Kamio\nTagged Carod-Rovira,Duran i Lleida,Duran-Lleida,Llamazares,tengo una pregunta para usted,tve\nShare your thoughts Cancel reply\tSartu hemen zure erantzuna...\n← Propagandaren oinarriakEta zuek zer? →\tWidgets\nAzken postak\tOharrak 30 hilabete eta gero\nSocialView h_egia’s profile on Twitter\tTwitter


Nortzuk gara - WoSign\nZhongshan WoSign Electrical Technology Co., Ltd teknologia handiko enpresa da. Zhongshanen dago, hau da, "Txinako Etxetresna Elektrikoen Herria" izenarekin ezagutzen den lekua. WoSign Co., Ltd-k konpromisoa hartu du teknologiaren ikerketa eta garapenaren berrikuntzarekin eta automatizazio elektrikoaren adimenaren eta segurtasun elektrikoaren eta energia aurreztearen aplikazioarekin. Wosign Co., Ltd-k urteetako esplorazio eta prezipitazioen ondoren lorpen zientifiko eta teknologiko berritzaile ugari lortu ditu. Merkatuan merkaturatutako produktu guztiek agintari nazionalen segurtasun probak gainditu dituzte eta aintzat hartu dituzte.\nWoSign Co., Ltd.-k jabetza intelektualeko eskubide erabat independenteak dituzten produktuak patentatu ditu Tentsiorik gabeko eta autoblokatzailea konektore izenarekin. Produktu honen abantailak energia aurreztea, ingurumena errespetatzea, konexio azkarra, errendimendu fidagarria, alanbrea aurreztea, denbora aurreztea eta korrosioaren erresistentzia dira, etab. Produktuek modu integralean estaltzen dute transmisio elektrikoaren lineako laguntza eta oso erabiliak dira etxetresna elektrikoetan, energia elektrikoan, eraikuntzan, automobiletan, abiadura handiko trenbideetan, nirea, defentsa nazionala eta militarra, aeroespaziala, itsasontzigintza eta abar, aplikazio espazio mugagabea eta merkatu handian. .\nEnpresak "kalitatea oinarria, berrikuntza enpresaren arima eta eraginkortasuna hazkundearen motorra" dela dioen printzipioari eusten dio "bezeroak lehenik eta behin zintzotasunez" azpimarratzen du zerbitzuaren planteamendua. Aurrera goaz industrian marka ezaguna eraikitzeko eta berrikuntza produktu gehien eta zerbitzu zintzoena duten bezeroentzako etengabe balioa sortzen ahalegintzeko helburu berarekin.\nOngietorri etxeko eta atzerriko lagunak kontsultatzeko, bisitatzeko eta garapen bateratua bilatzeko eta etorkizun hobea sortzeko.


Udalak lan munduan sartzeko zailtasunak dituzten pertsonentzat Enplegu Plan bat jarri du martxan — Debako udala\nBeste behin ere, Debako Udalak Tokiko Enplegu Plana jarri du martxan, Gizarte Zerbitzuetako eta Ingurumena, zerbitzuak eta mantentze lanetako sailen bitartez. Horretarako, Eusko Jaurlaritzaren diru-laguntza jasoko du. Pasa den otsailaren 1ean, Deban erroldatutako eta Eusko Jaurlaritzak ezartzen dituen kontratazio baldintzak betetzen dituzten 5 pertsona (2 emakume eta 3 gizonezko) hasi ziren lanean, lau hilabetetarako kontratuekin.\nDenbora honetan, herriaren hobekuntzarako eta mantenurako hainbat lan garatzea aurreikusten da; adibidez: anbulategiko aldapa, Marinel-anbulategi kaleetako irisgarritasun aldapak, Tene Mujika plaza berriztatzeko lanak, kiosko aurreko harriak birjartzea, Maxpe pasabidean hainbat konponketa, Agirretxeko igoerako eskudela margotzea, estolda-zuloen garbiketa, zebrabideak margotzea, PR bideetan sastraka kentzea edota eskolak eta euskaltegia margotzeko lanak, besteak beste.\nPrograma hau gizarteratzeko edota lan munduan sartzeko zailtasunak dituzten pertsonak babestera zuzenduta dago, gure herrirako hobekuntza lanen bitartez.


Bidaiak albisteak 2021: Munduan zehar egindako bidaien azken ordukoa | EiTB Gai interesgarriak\nKolonbiako Cali hiriaren kultura eta paraje ikusgarriak, gaur gauean "Vascos por el Mundo" saioan\nCarolina Calvo kazetariak Cali, Pereira eta Kartago hiriak bisitatuko ditu bertan bizi diren hainbat euskaldunen eskutik.\nVarsvoviako eraikinik altuenean izan gara Izarra bergararrarekin\nVarsovian, Kultur eta Zientziaren jauregi ikaragarrian egin du hitzordua Leire Palaciosek Izarra Berasategi gazte bergararrarekin. Hiriko eraikinik altuena da, eta bertatik hiria oso ongi ikusten da. Ingeniaritza biomedikuko proiektua egiten ari da Polonian.\nPoloniako Plock hiria, Niko Mindegia eskubaloi jokalari profesionalaren etxea\nNiko Mindegia eskubaloi jokalari profesionala Poloniako Plock hirian bizi da, eta bertako bizimoduaz aritu da Leire Palaciosekin. Polonian jokatu aurretik Hungarian, Danimarkan eta Frantzian jokatu zuen doneztebearrak.\nKrakoviako auzo judutarra eta erdialdea ezagutu ditugu Xango gasteiztarraren eskutik\nXango Gonzalez gasteiztarrarekin, Krakoviako auzo judutarra eta hiriaren erdialdeko kale nagusiak ezagutu ditu Leire Palaciosek. Etxebizitzen prezioez eta gazte poloniarren aisialdiaz aritu dira, besteak beste.\nVistula ibaiaren ondoko hondartza urbanoak eta neoien museoa ezagutu ditugu Varsovian Sara donostiarrarekin\nSara Echevarria donostiarrarekin, Vistula ibaiaren ondoko hondartza urbanoak eta neoien museoa bisitatu ditu Leire Palaciosek Varsovian. Nazioarteko gatazken inguruko masterra egiten ari da donostiarra Poloniako hiriburuan.\nEuropako Alde Zaharrik berriena ezagutu dugu Aitor deustuarrarekin Varsovian\nBarbakanen elkartu da Leire Palacios Aitor Arruza deustuarrarekin, Varsoviako alde zaharra eta berria topatzen diren mugarrian. Hiriaren bilakaeraz eta Poloniako politikaz aritu dira, besteak beste, eta Varsoviarekin duen harremanaz aritu da Aitor Arruza.\nEH!rasmus 1x02: Ezetz atzerriko pisukideei aurreskua erakutsi?\nErronka berri bati egin diote aurre "EH!rasmus"eko sei protagonistek. Euskal dantza klase bat antolatu behar izan dute atzerriko ikaskideekin.\nEH!rasmus 1x01: Iritsi berritan, 20 eurorekin hozkailua bete\nIritsi berritan, erronka bati aurre egingo beharko diote "EH!rasmus"eko sei protagonistek: 20 eurorekin hozkailua bete beharko dute. Gai izango ote dira? Astero astero abentura berri bat biziko dute.\nTunisia, gaur gauean, "Vascos por el Mundo" saioan\nArantzazu Fuentes kazetaria herrialde eder honetan barrena murgilduko da betan bizi diren Lourdes Zubimendi, Jesus Arnedo eta Beatriz Abancens euskaldunekin.\nAtenas autogestionatua ezagutu dugu Ane Lopezekin\nAtenasera bidai bat egin eta bere kaosarekin maitemindu zen Ane, bere grafitiekin, bere jendearekin… Orduan motxila hartu eta bertara bizitzera joatea erabaki zuen, etxe okupatu batera. Arrasatearrak txoko magikoak erakutsi dizkigu.\nXabier Palaciosekin Greziako zaporeez gozatu dugu\nGlobal Training bekarekin, bikotekidearekin batera, Microsoften lan egiteko heldu zen Xabier Palacios Greziara. Gasteiztarrak jatetxe batera eraman gaitu eta hain popularra den musaka dastatu dugu.\nMikel Garciak eta Eneko Perkazek Atenaseko Erasmus bizitzak zer eskaintzen duen azaldu digute\nMikelek arkitektura ikasten du eta Enekok ekonomia. Gazteek Exarchia auzora eraman gaituzte, trago batzuk hartzera joaten diren tokira. Ondoren, Streffi Hillen bista ederrez gozatu dugu garagardo bat eskuan.\nHibai Arbide kazetaria Atenaseko borroka antifaxistaz aritu zaigu hirian barrena\nDuela sei urte eskas, Agios Panteleimonas plaza neonazien gotorlekua zen, Urrezko Egunsentiak bere bastioia zuen bertan. Orain, ordea, lasaitasuna da nagusi, baina bakea lortzeak oso prezio altua izan du.\nSei protagonista, sei hiriburu eta hamaika istorio, badator ''EH!rasmus''\nSaioko sei protagonistek euren eguneroko bizipenak kontatuko dizkigute, igandeetan, Gaztearen Youtubeko kanalean. Gainera, sare sozialen bitartez hartu-emana izango dute ikusleekin.\n“EH!rasmus” saioa estreinatu du Gazteak, bere Youtubeko kanalean\nIgandero, Erasmus programarekin atzerrian dauden sei ikasleren berri izango dugu, Gaztearen Youtubeko kanalean. Gainera, Instagramen eta Twitterren haien egunerokoa jarraitzeko aukera izango da.\n14 lagun atxilotu dituzte Gasteizen hegazkinez bidaiatu ahal izateko PCR ziurtagiri faltsuak saltzea egotzita\nAntza, Adolfo Suarez Madrilgo aireportuan PCR ziurtagiri faltsuak eskaintzen zituzten hegazkinez Marokora edo Europara bidaiatzeko.\nMunduko hainbat igerileku berezi, Anartz Ormaza arkitektoaren eskutik\nMundu osoko hainbat igerileku berezi eta eder erakutsi dizkigu Anartz Ormaza arkitektoak "Ahoz Aho" saioan: Alberto Sizak Portugalen sortutakoa, White arkitektoek Danimarkan eraikitakoa, Ricardo Bofill arkitektoak sortutakoak…\nAustin, gaur gauean, "Vascos Por El Mundo" saioan\nJon, Judit, Maite, Ruben, Maria eta Aritza euskaldunek gidatuta ezagutuko ditu Pedro Mardones kazetariak Texaseko hiriburuaren bitxikeriak.


Hezkuntza | Urtarrila 2022\nEnbaxada alemaniarrak hezkuntza ministeriora jo du eta alemaniar ikasgaiak handitu nahi ditu KVetan\nAlemaniako enbaxadak Hezkuntza Ministerioarengana jo du Kendriya Vidyalaya guztietako alemaniar ikasgaiak areagotzeko modu posibleak aztertzeko eta adierazi du KV-etan hizkuntza ikasten duten ikasleen kopurua nabarmen jaitsi dela eta, ondorioz, 270 hizkuntza irakasle baino gehiago ezarri direla. Garapena duela bi urte Kendriya Vidyalaya Sangathans-ek hartutako erabakiaren ondoren dator alemana eskola ordutegitik kanpo irakasteko.\nNigeriako Zamfara estatuko gobernadoreak esan du bahitzaileek askatutako 279 neska bahitu dituztela\nIrakurri gehiago Nigeriako Zamfara estatuko gobernadoreari buruz bahitzaileek askatutako 279 neska bahitu dituztela dio Top News-en\nSumanta Datta Oxford University Press Indiako MD berria\nIrakurri gehiago Sumanta Dattari buruz Oxford University Press Indiako MD berria\nADGP-k VRS bilatzen du irakasle lanetan aritzeko\nIrakasle lanbidea hartu nahi dut oso irakasle ona naizelako.\nAsam-en txertatutako azken ikasturteko ikasleentzako klaseak berriro hasten dira\nAstelehenetik aurrera berriro hasi dira Assamen astelehenetik goi mailako bigarren hezkuntzako bigarren zikloko, graduko eta graduondoko ikastaroetako eta institutu teknikoetako azken ikasturteko ikasleentzat, Ranoj Pegu Hezkuntza ministroak esan du.\nModi lehen ministroak Sardardham Bhavan inauguratuko du Ahmedabaden, bideokonferentzia bidez\nIrakurri PM Modi buruzko informazio gehiago Sardardham Bhavan Ahmedabad-en inauguratzeko bideo konferentziaren bidez Top News-en\nAfganistango uigurrak Txinara deportatzearen beldur dira talibanek kontrolak egiten dituztenean: Txostena\nTalibanek Afganistanen gaineko kontrola egiten duten heinean, herrialdeetan bizi diren uigurrak beldur dira Txinako erregimena baretzeko jantziak Txinara bidali ote ditzakeen.\nSidonie Werner: Google-k doodle-a eskaintzen dio alemaniar judu hezitzaile, feminista eta aktibistari\nIrakurri gehiago Sidonie Werner-i buruz: Google-k doodle-a eskaintzen dio alemaniar judu hezitzaile, feminista eta aktibistari\nTxinak legeak aurkezten ditu txinatarren, batez ere ikasleen, bizitza pribatuan sakontzeko\nTxinako Alderdi Komunistak (PCK) bere abiadura bizkortu du txinatarrek bizitza pribatuan sakontzeko, herrialdeak aldizka jendeari, batez ere ikasleei, beren bizitza nola bizitzeko esaten dien arau berriak sartzen ari baita.\nPoliziak tutoretzapean, 131 hautagaik zerbitzu zibilen azterketa egiten dute\nGehiago irakurri Poliziak tutoretzari buruz, 131 hautagaiek zerbitzu zibilen azterketa garbitu dute Top News-en\n«Ez dugu kolpe militar hau nahi»: Myanmarreko irakasleek protestekin bat egiten dute\nOstiralean Myanmarreko irakasleak desobedientzia zibileko kanpainarekin bat egin duen azken taldea bilakatu da irakasle batzuek lan egiteari uko egitea edo agintariekin lankidetzan aritzea militarrek boterea hartzeagatik protestan. Desobedientzia zibileko kanpaina medikuen langileen artean hasi zen asteleheneko estatu kolpea gertatu eta gutxira, baina geroztik zabaldu da ikasle, gazte talde eta estatuko zein pribatuko zenbait langile.\nAEBetako unibertsitateko onarpen eskandaluaren lehen epaiketa hasiko da\nPotentzia handiko bi enpresa zuzendari ezarri zituzten astelehenean 'Operazio Varsity Blues' unibertsitatean sartzeko eskandaluan epaiketa egin zuten lehen pertsonak bihurtzeko, haurrak AEBetako elite unibertsitate batean sartzeko eroskeria ordainduta leporatuta. Gamal Aziz kasinoko exekutibo ohia, 64 urtekoa, eta John Wilson 62 urteko kapital pribatuko enpresako sortzailea, Kaliforniako unibertsitateko William 'Rick' Singer kontsultariarekin konspiratu izana leporatzen diete, aurretik eskemaren erruduna zela eta.\nAurkezle gehiagok iragarri dute aurtengo Creative Arts Emmy\nTelevision Academy-k irailaren 11tik 12ra hiru ekitaldietan banatuko den Creative Arts Emmy sarietarako baieztatutako bigarren aurkezle berria iragarri du Los Angeles hiriko LA Live aretoan.\nACNURek bigarren hezkuntzan errefuxiatuen matrikulazio tasa baxuari aurre egiteko deia egiten du\nTxostenak mundu osoko errefuxiatu gazteen istorioak nabarmentzen ditu COVID-19 pandemiak eragindako aurrekaririk gabeko etenaldi garaian ikasten jarraitu nahian.\nJadavpur Unibertsitateak gobernuarekin bilera bat egitea eskatu zuen txertoen unitatean\nJUTAk estatuko hezkuntza ministroari ere idatzi zion ikasleen doako txertoa lortzeko urratsak eman zitzan eta kezkatuta agertu zen ikasle guztiek ezin dituztelako lineako klaseak UG eta PG mailetan eten digitala dela eta, haien ibilbide akademikoan oso larria dela eta.\nMedikuak sexu abusuak egiteagatik Ohio Estatuaren aurkako auziak salatu zituen\nEpaile federal batek baztertu egin zituen Ohioko Estatuetako hamarkadako sexu abusuak gelditu ez zituen auzitegirik garrantzitsuenetako batzuk Richard Strauss orain hildako taldeko medikuak, Strauss ukaezinak ehunka gazte abusatu zituela esanez, baina OSUren argudioarekin ados zegoela, horretarako legezko leihoa zela eta. Erreklamazioak igaro ziren. Hamarkadetan, Ohioko Estatuan, ikasleak eta kirolari gazteak babesteko eta trebatzeko ardura hartu zuten Straussen esplotazioari begi itsu bat emanez, Michael Watson AEBetako Barrutiko Auzitegiko epaileak epaia eman zuen asteazkenean.\nDelhiko mutilak bigarren postua lortu du AEBetako National Science Bee lehiaketan\nZortzi urteko Delayko Advay Misra mutilak, aurten John Hopkins Unibertsitateak munduko ikasle distiratsuenetako bat izendatu zuen aurten, bigarren postua lortu du AEBetako National Science Bee 2021 lehiaketako bigarren postuan. National Science Bee da banakako ikasleentzako zientzia-lehiaketa, biologia, kimika, fisika, lurreko zientziak, astronomia, matematika eta beste arlo zientifiko batzuetako galderekin.\nPresidenteordeak bi eguneko bisita egingo dio Puducherryri irailaren 12an eta 13an\nIrakurri gehiago presidenteordeari buruz bi eguneko bisita Puducherryra irailaren 12an eta 13an Top News-en\nGrasim Industries-ek Aditya Birla eskola publikoaren lehen harria ezarri du Pallipalayam-en, Tamil Nadu, ehuntze eta biraketa gune nagusia.\n2021, 16 PRNewswire - Grasim Industries Limited-ek, Aditya Birla Group konglomeratu globalaren enpresa enblematikoak, lehen harria emateko ekitaldia egin du gaur Aditya Birla Eskola Publiko ingeles-ertainerako Pallipalayam-en Erode, Tamil Nadu inguruan, ehuntze eta biraketa zentro nagusia. .Okasuan, Dilip Gaur jaunak, Grasim Industries Ltd.-eko zuzendari nagusiak, esan zuen: Aditya Birla Group-en, beti sinetsi dugu bizitzak eraldatzen gure negozio eta gizarte ahalegin guztien bidez.\nO.P. Jindal Global University munduko 500 unibertsitate onenetan sartu da QS Graduate Employability Rankings 2022\nO.P. Jindal Global University (JGU) munduko 500 unibertsitate onenen artean dago gaur kaleratutako QS Graduate Employability Rankings (GER) 2022 ospetsuan.\nmob psycho 100 english cast\nerosi youtubeko harpidedunik merkeena\nazken boruto atala\nmy hero academia denboraldian 5 spoilers\nbanpiro egunkariak denboraldi berria


Biguria Jauregia (Biguria) - Landa Turismoa Nafarroan\nHasiera Eskualdea Artea eta kultura Biguria Jauregia (Biguria)\nGaur egun abandonatuta dago. Etxe jabeak hainbat eskaintza izan ditu, baina oraindik ez du saldu. Etxearen egoera okerrera doa, egun, sabaiaren hainbat zati jada erorita daudelarik.\nJauregi hau Nafarroako nobleziaren eraikinik zaharrenetariko bat da. Bertakoa jauntxoak, Biguriatarrak, izan ziren etxearentzat hainbat pribilegio lortu zituztenak. Modu honetan, 1601. urtean, Biguriako Antsok “exención de cuarteles” deiturikoa lortu zuen. Ondorengo urteetan, jauregia Montermosoko markesen jabetzara pasatu zen, eta hauena zen oraindik 1761. urtean.


00 SCRATCH PROGRAMAZIOA\n02 PROIEKTUA - LEOIA by Ikaskidetza Sarea 331 views\n01 PROIEKTUA - TXORIAK by Ikaskidetza Sarea 438 views\nRobotica by Milena Ibagué 3288 views\nRobotika haur hezkuntzan by Leiire25 731 views\n1. E&P PROIEKTUA: “SCRATCH PROGRAMAZIOA” Egilea: Iñaki Zarauz Leoz Talde zenbakia: Taldekideak: Egilea: Iñaki Zarauz Leoz 1/8\n2. SCARTH PROIEKTUA SCRATCH PROGRAMAZIO LENGOAIA AURKIBIDEA SCRATCH 1. Arraia 3. orr. 2. Lerro jarraitzailea 4. orr. 3. Motoreak 5. orr. 4. Semaforoa 6. orr. 5. Motoreak eta hurbilpen sentsoreak 7. orr. 6. Inklinazio sentsoreak 8. orr. Egilea: Iñaki Zarauz Leoz 2/8\n3. I. SCRATCH PROGRAMAZIO LENGOAIA 1. proiektua: Arraiak itsasoan “Diseinatu eta eraiki ezazu teklatuaren geziak erabiliz arrai baten mugimendua gobernatuko duen programa.” Egilea: Iñaki Zarauz Leoz 3/8\n4. 2. proiektua: Robotak: lerro jarraitzailea “Diseinatu eta eraiki ezazu Scratch bideojoku bat, non, robot higikari batek lerro beltz bat jarraitu behar duen. Egilea: Iñaki Zarauz Leoz 4/8\n5. 3. proiektua: Mugiemdua, WEDO motoreak “Diseinatu eta eraiki ezazu 2 segunduro, aldizka, motoreak aurrera eta atzera mugituko dituen programa.” a) Egoera aldaketa 2 segunduro gertatuko da, aldizka. b) Piztuta 4 segunduz mantendu eta itzalita segundu bat. Egilea: Iñaki Zarauz Leoz 5/8\n6. 4.proiektua: Semaforoa “Diseinatu eta eraiki ezazu hurbilpen sentsoreak agintzean, argiak aldatuko dituen semaforoa.” Egilea: Iñaki Zarauz Leoz 6/8\n7. 5. proiektua: Motorea eta hurbilpen sentsorea. “Diseinatu eta eraiki ezazu hurbilpen sentsoreak agintzean, motorea aurrera edota atzera mugituko duen pograma. Horretaz gain, a) sentsorearen balioa 50 baino handiagoa bada abioia eskuinera mugituko da. b) sentsorearen balioa 50 baino txikiagoa bada abioia ezkerrera mugitu da.” Egilea: Iñaki Zarauz Leoz 7/8\n8. 6. proiektua: Inklinazio sentsorea eta koloreak “Diseinatu eta eraiki ezazu inklinazio sentsoreak agintzean, baleta egingo duen dantzari bat gobernatutzen duen programa.” Egilea: Iñaki Zarauz Leoz 8/8\n02 PROIEKTUA - LEOIA\n01 PROIEKTUA - TXORIAK\nRobotika haur hezkuntzan


About: Abenduaren 26\nAbenduaren 26a gregoriotar egutegiaren urteko hirurehun eta hirurogeigarren eguna da, 361.a bisurteetan. 5 egun falta dira urtea amaitzeko. Daturen bat falta bada, urtearen lotura jarraitu han sartzeko.\nAbenduaren 26a gregoriotar egutegiaren urteko hirurehun eta hirurogeigarren eguna da, 361.a bisurteetan. 5 egun falta dira urtea amaitzeko. Daturen bat falta bada, urtearen lotura jarraitu han sartzeko. (eu)\nAbenduaren 26 (eu)


Xabier Gaztelumendi: «Inoizko esperientziarik politenetako bat izango da» | Kultura | Berria\nXabier Gaztelumendi: «Inoizko esperientziarik politenetako bat izango da»\nXabier Gaztelumendi arduratuko da aurtengo Gipuzkoako Bertsolari Txapelketako garaileari txapela jartzeaz. Aita gisa ere bizi izango du finala, Beñat eta Unai Gaztelumendi semeak baititu.\nXabier Gaztelumendik jarriko dio txapela aurtengo garaileari. Jon Urbe / Foku\nOhorea sentitzen dut, harrotasuna». Xabier Gaztelumendik «esker ona» besterik ez dauka Gipuzkoako Bertsozale Elkartearentzat. Bertsozale gisa bizi izango du Gipuzkoako Bertsolari Txapelketako finala, umetatik baita bertsozalea. «[Xabier] Amurizaren 1980ko eta 1982ko txapelen garaitik, bereziki». Baina aita eta txapel jartzaile gisa ere arituko da —Beñat eta Unai Gaztelumendiren aita da—. «Sentimendu asko pilatuko zaizkit egun guztian, eta ez da erraza izango denak kontrolatzea. Baina inoizko esperientziarik politenetako bat izango da, ziur».\nNolabaiteko omenaldia izaten da txapel jartzailearen aukeraketa, eta Gaztelumendik, «neurri batean», hala ulertu du aurtengo izendapena ere. Hori bai, «erabat ezustean» jaso zuen albistea. «Joxe Mari Altunak deitu zidan telefonoz [Gipuzkoako Bertsozale Elkarteko zuzendaritza batzordeko kidea], Gipuzkoako Bertsozale Elkartean arazo txiki bat zeukatela-eta nirekin bilera txiki bat egin nahi zutela esanez». Koldo Tapiaren deiari erantzunda, 2002tik 2010era Euskal Herriko Bertsozale Elkartean diruzain lanetan aritu zen Gaztelumendi, eta idazkari kargua hartu zuen 2011tik 2018ra. Iazko martxoan utzi zuen kargu hori. Ez dio utzi bazkide izateari, baina jada aldenduta dago elkartearen eguneroko dinamikatik. «Eta misterio pixka bat sortu zidan deiak. Baina, tira, arazoren bat konpondu nahian konfiantzan ari zirela pentsatu nuen».\nBeñat semeari galdezka ere ibili zen tartean, Euskal Herriko Bertsozale Elkarteko zuzendaritzako kide baita hura. «Eta bizpahiru kontu aipatu zizkidan, elkartasun kutxa eta bat eta beste, baina ezer argirik ez. Beñatek ere, artean, ez zekien ezer, noski». Saroi Jauregi Gipuzkoako Bertsozale Elkarteko lehendakariarekin batera azaldu zen Altuna hitzordura. «Eta hantxe bota zidaten, zapla: 'Aurten zuk jarriko diozu txapela irabazleari'. Susto eta bertigo handiz jaso nuen albistea, eta baietz esan nuela, horixe bakarrik daukat gogoan, elkarteari inoiz ez diodalako eman ezezkorik».\nXabier Gaztelumendiri txapela jartzeko ardura emanda, «itzaleko lana argitara ateratzea» izan da Gipuzkoako Bertsozale Elkartearen helburua, baina zer dago itzaleko lan horren atzean? «Ez dakit… Plazagizonak izaten dira batzuk, baina beste batzuk ez ginen jaio plazagizon izateko. Mikrofonoek eta horrelakoek kalanbrea eman izan didate beti, eta errespetu handiarekin aritu izan naiz jendaurrean hitz egin behar izan dudanetan». Ekonomialaria da Gaztelumendi, eta Gipuzkoako Foru Aldundiko Ogasun Sailean aritzen da lanean. «Elkartearen izenean, batzuetan, hitz egin behar izaten nuen Batzar Nagusietan-eta, kontuen berri emateko, eta lotsa edo erreparo pixka batekin aritu izan naiz lan horietan».\nGaztelumendik azaldu du «oso kolektibo zabala» dela Bertsozale Elkartea. Bertan, soldatapean ari dira batzuk lanean, eta borondatezko lanean aritzen dira beste batzuk. «Bigarren multzo horretakoa nintzen ni, beste asko eta asko bezala». Elkartean «hamaika batzorde» daudela azpimarratu du: «Txapelketako batzordea, epaileena, gai jartzaileena, genero batzordea, transmisioarena, sustapena, ikerkuntza… Jende anonimo asko ibiltzen da lanean, ahal duen ekarpena eginez bakoitza». Alde horretatik, txapelketa bera eta biharko Illunbeko finala «izozmendiaren punta» direla azaldu du txapel jartzaileak. «Batzordeetan inor jabetu gabe lanean aritzen den jende hori ez balego ez bailitzateke egongo ez txapelketarik eta ez Illunberik».\nIluntzean, Xabier Gaztelumendi igoko da oholtzara irabazleari txapela jartzera. «Baina argi daukat jende asko igoko dela nirekin batera. Ni ez naiz igoko neure burua ordezkatuz, batzorde horietan isilean lanean ari diren guztiak ordezkatuz baizik».\nOnartu du Beñat semearentzat ez dela oso erosoa izango aurtengo txapel jartzailea aita izatea. «Bestela ere zaila izango da finalistaren galtzetan sartzea, eta, aita hor dagoela jakinda, are burrunba edo zarata handiagoa izango du inguruan. Baina, tira, hori administratzen ere asmatu beharko du». Semeari txapela janztea «oso polita» litzatekeela aitortu du. «Zortzi aukeratik bat badago horretarako, eta bera da egungo txapelduna. Baina niretzat ohore handia izango da beste zazpi finalistetako edonori txapela janztea. Inork ez dezala morborik bilatu, behintzat, kontu horrekin».\nFinalak «polita izateko baldintza guztiak» dauzkala uste du txapel jartzaileak. «Parekidea izango delako batetik, eta zortzi bertso proposamen egongo direlako bestetik; zirtolariagoak batzuk, arrazoizaleagoak beste batzuk, esplosiboagoak, diskurtsiboagoak… Aniztasun handia egongo da, eta aberasgarria da hori». Bertsozaleei «gozatzeko» aholkua eman die Gaztelumendik. «Festa handi bat izango da, baina ez dezagun pentsatu bertsolaritza hori bakarrik denik; lan asko dago atzean».


Zientziaren zurrunbilotik | Zientziaren labirintoan kokatuz\nHasiera » Gogoetak » Zientziaren zurrunbilotik\nGaurko honetan gogoeta batekin natorkizue. Batzutan, nire lanean emaitzaren batzuk lortu ezinik trabatuta ibiltzen naizenean, burua egiten ari naizenaren zentzuari buruz bueltaka hasten zait. Badakit ideia hauek bati baino gehiagori burugabe xamarrak iruditu dakizkiekeela, baina nire baitan gorde baino, nahiago dut gogoeta hauek irakurleen eskura ipintzea. Era horretan, zuen iradokizunak irakurriz, nire kezka eta zalantza hauek errazago gaindituko ditut. Bada, nire pentsamenduekin uzten zaituztet.\nZein puntutaraino erantzuten die zientziak gizartearen beharrei? Badakit ez dela galdera berria, eta jendeari agian zentzugabe xamarra irudituko zaio berriro ere gai horri bueltak ematen hastea, baina azken aldian ezin dut galdera hori burutik kendu.\nSarritan, kosta ahala kosta zerbait gehiago jakiteko zurrunbilo batean sartuta gaudela iruditzen zait. Agian lortzen dugun ezagutza berri horrek ez du inolako aplikazio praktikorik izango, baina berdin dio, kontua inguratzen gaituen errealitateaz zerbait gehiago jakitea da. Zentzu horretan, gizakia da bere inguruaz (eta bere buruaz), jakite hutsaren plazerraren truke, galderak egiten dituen animalia bakarra, eta gaur egungo zientziaren jakinmin asegaitz horrek gizakiaren izaera horri erantzuten dio. Ez dakit ordea, gauzak hain erraz orokortzea zuzena ote den.\nGarai batean, zientziak eguneroko bizitzan edonork ikus zitzakeen fenómeno edo gertaerak azaltzen zituen. Esate baterako, edonork izan zezakeen harriak askatzean lurrera zergatik erortzen ziren jakinmina. Azken finean, hori edonoren eguneroko esperientziarekin loturiko zerbait zen. Hartara, Newton bezalako zientzialarien azalpenek, goian aipaturiko gizakiaren jakinmin horri ezin hobeto erantzuten ziotela esango nuke.\nGaur egun ordea, guztion begi vistan dauden fenomenoak aski ezagunak direla, eta egiten diren ikerketa askok eta askok, gizadiaren jakinminei baino, norbanako intelektual gutxi batzuen jakinminari erantzuten diotela esango nuke. Adibide bat ipintze aldera, aste honetan bertan Big-Bangaren lehen segunduetan zer gertatu zen azaldu ahal izan dutela, edo azaltzeko lehen urratsa eman bide dutela zabaldu da. Azalpen hori ordea, erabat ulergaitza izango da zirkulu intelektual horretatik kanpo dagoen gehiengoarentzat. Eta orduan, zein zentzu dauka unibertsoaren hastapenetan gertatu zena jakiteak? Bada, gure jakinmina asetzea beste helbururik ez duten ikerketetara bideratutako dirutza justifikatzeko, azalpen hori guztiontzako ulergarria egiteko ahalegina egin beharko litzateke. Zalantzarik gabe, horretarako zientziaren dibulgazioari bere garrantzia eskeini beharko zaio.\nUlertzea gutxi batzuen eskura dagoen aurtengo beste aurkikuntza bat, Higgs-en bosoiarena izan zen. Honek ere, hasiera batean unibertsoan pisatzen duten gauzak egotearen arrazoia azaltzea beste asmorik ez bazuen ere, aplikazio teknologiko berri eta pentsaezinak ekarriko omen ditu. Eta hemen, bi gogoeta datozkit burura. Alde batetik, eguneroko esperientziatik abiatuta, halako garrantzia ote du gauzek masa izatearen arrazoia jakiteak? Zirkulu intelektual horretatik kanpo dagoen jendearentzat, gauza batzuek besteek baino gutxiago pisatzea ongi uler daitekeen zerbait da, eta beraz, ikerketa horrek ez dio publiko orokorraren jakinminari erantzuten. Bestetik, Higgs-en bosoiaren existentzia konfirmatzeak aplikazio berriak ekarriko dituela suposatuz, aplikazio horiek benetan behar al ditu gizarteak?\nPuntu honetan, oinarrizko ikerkuntzak eta aplikazioen gaineko ikerkuntzak bat egingo lukete. Ukaezina da gizarteak konpondu gabeko arazo garrantzitsuak dituela, eta zientziak, horiek konpontzen lagun lezake. Askotan ordea, lehentasunak behar bezala zehazten ote diren kezka sortzen zait. Izan ere, ikerketa lanak argitaratzen direnean, maíz ustezko aplikazioa lanaren nolabaiteko justifikazio gisa aipatzen da. Alegia, helburua zerbait gehiago jakitea da, eta jakintza horrek zerbaitetarako balioko duen ala ez, hori jadanik ez da ikerlariaren ardura. Halakoetan ustezko aplikazio hori lana apur bat jazteko baino ez dela aipatzen ematen du. Aldiz, benetako helburua gizadiak dituen ustezko behar horiek asetzea balitz, aplikazioa lanaren sorburua izan beharko litzateke.\nBadakit une batean inora ez garamatzala dirudien ezagutza bat, ustekabean giltzarri bihur litekeela arazo baten konponbidea aurkitzeko bidean, eta beraz, gaur egungo garapen zientifikoa hein haundi batean jardun molde horri zor zaiola. Edonola ere, zenbagaitzak dira beren bidea aldizkari zientifiko batean argitaratze hutsarekin bukatutzat eman duten ikerketa lerroak. Halaber, ezin dugu ahaztu hain bide laburra egin duten lanetara bideraturiko dirua. Hain zuzen ere, horixe da nire kezken sorburu nagusia: benetan zientziaren esku utzi behar al ditugu gizadiaren arazo nagusien konponbideak? Edo zientziatik at, bestelako konponbideak behar ditu gizarteak? Agian, diru hori beste lan esparru batzuetara bideratzea errentagarriagoa litzaiguke.\nKazetaritza zientifikoari buruzko master batean izan nuen irakasle batek, zientzietako jendeak letretakoak baino maila intelektual altuagoa zuela defendatzen zuen. Bere esanetan, zientzietako ikasketek letretakoek eskatzen ez duten arrazoiketa maila bat garatzea ahalbidetzen dute, eta berak zioenez, hori gerora igartzen den zerbait da. Ez dakit, agian hein batean arrazoia izango zuen, zenbaki eta eragiketa matematikoek letrek baino abstrakzio maila altuagoa izango dute. Hala ere, sarritan zientziarekin itsutzen garelako irudipena izaten dut. Konponbide zientifikoak baino, giza konponbideak behar ditugula uste dut, eta hori, zenbakien abstrakziotik baino, letren eta pertsonen elkar ulertzetik etorriko delakoan nago.\nHalaber, egia da egunez egun geroz eta ikerketa lerro gehiago daudela, eta horiei guztiei ere irteeraren bat eman behar zaie. Eta ikerketa lerro gehiago daudela aipatu dudan honetan, orokorrean leku guztietan dagoela jende gehiago ohartu naiz. Bai zientzian, bai letretan, bai langabezian, bai gosez… Hain zuzen ere, horixe da nire ustez munduaren arazorik haundienetakoa, bere giza populazioa egunetik egunera haundituz doan arren, bizi garen planetak bat eta bakarra izaten jarraitzen baitu. Horregatik, aurkikuntza berriak baino, ditugun baliabideak hobeto erabiltzean datza kontua. Egiten diren ikerketa zientifikoak ere, horretara bideratuak egon behar luketela uste dut. Zientziak konponbide asko eman diezazkiguke oraindik, eta gaur egungo garapen maila lortuta, burugabea litzateke lortu dugun guztiari bizkarra eman eta dena zerotik hastea. Baina gure gizatasuna ere oso presente izan behar dugu beti, litekeena baita zientifikoki konponezinak diren arazo haundi batzuk, giza ikuspegi batetik konpongarriak izatea.\nTira, agian nire buruari harrika ari naiz. Azken finean, nik ere zenbakien hoztasunean pasatzen dut eguna, eta era honetako pentsamenduak ez dira pizgarririk onenak izaten. Baina tarteka nire kontraesan hauek guztiak idazteak ere on egiten dit, zenbaki artetik irten eta letren hizkuntza birgogoratzeko bada ere.\nIrisgarritasuna helburu | Zientziaren labirintoan kokatuz - […] urtebete inguru idatzi nuen sarrera batean, teknologiaren eta zientziaren gehiegizko garapenarekin mesfidati azaldu nintzen. Bertan adierazi […]


Lantza, makila batetaz eta, puntan, orri zorrotz batetaz osatuta dagoen arma zuri bat da. Makila, zurezkoa edo metalezkoa izan daiteke. Historiaurrean, gizakiaren lehen armetako bat izan da, eta, Historiako milurteko guztietan, lurralde eta garai guztietako gerlarien arma izan zen. Lantzen makila zumar edo lizar zurezkoa izaten zen eta torneoetan, erabat edo zati batzuetan, barrutik hutsak egoten ziren. Xede honekin, erdialde inguruan zerratuak egoten ziren, horrela errazago hauts zitezen.\nLantza, makila batetaz eta, puntan, orri zorrotz batetaz osatuta dagoen arma zuri bat da. Makila, zurezkoa edo metalezkoa izan daiteke. Historiaurrean, gizakiaren lehen armetako bat izan da, eta, Historiako milurteko guztietan, lurralde eta garai guztietako gerlarien arma izan zen. Arma hau erabiltzen zuten gerlari handiek, arma honetaz zera esaten zuten: "Guduetako arma erregina zen", beste guztien gainetik, fabrikatzeko kostu urria, bere erabilpen erraza zaldi gainean edo oinez, bere irismena (batzuk jaurtigarriak) eta sastakatze edo kolpatze potentziagatik, makila bat den "beso mekaniko"agatik. Honek, arma bikain bihurtzen zuen lantza Lantzen erabilera, oso antzinakoa da, eta bere forma asko aldatu izan da. Mazedoniar falangekoak, sarisa deitzen ziren eta euren neurria aldatu egiten zen, soldadua kokatua zegoen lerroaren arabera. Erromatarrenak asta deitzen ziren. Barbaroen artean framea eta angon izenekoak nabarmentzen dira. Erdi Aroan zehar, lantzak paper garrantzitsua izan zuen. Zaldunek eta euren armagizonek baino ezin zituzten eraman. Herritar xumeei, pika eramatea baino ez zitzaien onartzen, beranduago, espontoi eta partesana izenekin nobletua. Lantzen makila zumar edo lizar zurezkoa izaten zen eta torneoetan, erabat edo zati batzuetan, barrutik hutsak egoten ziren. Xede honekin, erdialde inguruan zerratuak egoten ziren, horrela errazago hauts zitezen. Mocha izenekoak, torneoetan erabiltzen zen bakarra, muturrean eraztun bat zeraman Lanza a ultranza deritzona, berriz, trinkoa zen, eta muturrean eraztun gabea. Orohar, lantzaren goialdea, flamula batekin apaindua zegoen. (eu)\nLantza, makila batetaz eta, puntan, orri zorrotz batetaz osatuta dagoen arma zuri bat da. Makila, zurezkoa edo metalezkoa izan daiteke. Historiaurrean, gizakiaren lehen armetako bat izan da, eta, Historiako milurteko guztietan, lurralde eta garai guztietako gerlarien arma izan zen. Lantzen makila zumar edo lizar zurezkoa izaten zen eta torneoetan, erabat edo zati batzuetan, barrutik hutsak egoten ziren. Xede honekin, erdialde inguruan zerratuak egoten ziren, horrela errazago hauts zitezen. (eu)


Dantza taldeak urteurrenak ospatzen — dantzan.eus\nHemen zaude: Hasiera › Albisteak › Dantza taldeak urteurrenak ospatzen\nDantza taldeak urteurrenak ospatzen\nHainbat talde ari dira aurten ere bere sorreraren urteurrena ospatzen. Batzuk egin dituzten dagoeneko ospakizun ekitaldiak, beste batzuk urte osoan ari dira eta badira udazkenean ospatuko dutenak ere. 2006an urteurrena ospatzen duten hainbat talderen zerrenda bildu dugu hemen, baina izango dira gehiago ere.\nAñorgako Arkaitz taldeak 80 urte beteko ditu aurten, eta Iruñeko Amaiur taldeak berriz 10 urte. Baina talde gehienak 25, 30 eta 40. urteurrenak ospatzen ari dira. Izan ere, 60-80 hamarkaden artean sortutakoak dira gaur egungo dantza talde asko eta asko, eta ondorioz, urtero izaten dira urteurrenak.\nOspatzeko moduak ere danetarikoak dira. Adibidez, Gaztedik urte osoko ekitaldi egitarau oparoa prestatu du eta Ibarrakalduk Euskal Herriko Dantzari Eguna Barakaldora eramango du. Hori bai, ia denek dantza saio bereziak antolatu dituzte urteurrenaren aitzakitan. Legazpiko ezpata-dantza ere ekarri dugu zerrenda honetara, 30 urte baitira berreskuratu zenetik.\nHona 2006an beren sorreraren urteurrena ospatzen ari diren zenbait dantza talde.\nArkaitz (Añorga - Donostia) - 80 urte\nGaztedi (Santutxu - Bilbo) - 55 urte\nAngeluarrak (Angelu) - 40 urte\nIbarrakaldu (Barakaldo) - 40 urte\nBasauritar (Basauri) - 30 urte\nLegazpiko ezpata-dantza - 30 urte\nSahatsa (Azkoitia-Azpeitia) - 30 urte\nAndra Mari (Mañaria) - 25 urte\nTantirumairu (Lesaka) - 25 urte\nAmaiur (Iruñea) - 10 urte\nZuen taldea ere horrela ari bada baina zerrendan falta bada, behean eman dezakezu horren berri, iruzkina gehitu horretan klik eginda.\nJoseba Basterretxea Portuondo\nBermeoko Alkartasuna Dantza Taldeak 2006. urte honetan bere 30.urteurrena ospatuko du. Ospakizunak Urrian zehar izango dira.\nOberena (Iruñea) 65 urte


ELIKA Seguridad Alimentaria | 36. artikuluan zerrendatutako Elikagaien Segurtasunaren arloko adituen erakundeak: 2013ko txostena 14/06/12 - ELIKA Seguridad Alimentaria\nBidaltze data 12 ekaina, 2014\nEFSAk argitaratu duen urteko txostenean, jaso egin dira 36. artikuluan zerrendatutako adituen erakundeek 2013. urtean eginiko jarduera nagusiak. Halaber, azken 5 urteotan Elikagaien Segurtasunaren arloko proiektuetan parte hartu duten erakundeen berri eman da, EFSAri zientzia-aholkularitza bikaina emate aldera, denbora errealean.\n2013ko jarduera azpimarragarrienen artean honako hauek daude:\nZehatz berrikustea 36. artikuluan zerrendatutako erakundeak, legez erakunde bakar bat osatzen dutenak multzokatzeko. 2013an 328 formulario jaso ziren eguneratzea eskatu zitzaien erakundeen eskutik.\nZerrendako erakundeen eskura dauden tresnen funtzionaltasuna hobetzea:\nSearch tool: bazkideak bilatzea proiektuetarako eta deialdiei lotutako jardueretarako.\nArticle 36-NET: Informazioa trukatzeko eta erakundeen artean sareak sortzeko plataforma.\nIEP: informazioa partekatzeko plataforma, non EFSAk eta estatu kideetako Elikagaien Segurtasunaren arloko agentziek arrisku-ebaluazioak partekatzen dituzten.\n25 erakunde berri gehitu ziren 2013an (64 gaitzespen eman ziren, ez zituztelako betetzen Elikagaien Segurtasunaren arloko espezializazio-betekizunak).\nEFSAk zientzia-lankidetzara bideratutako aurrekontua areagotu egin da aurreko urteen aldean. Guztira 8.371.627 € dira lizitazioetarako (procurements) eta 2.427.491 € deialdietarako (grants).\n2009tik 2013ra 69 deialdi eta 551 lizitazio egin dira, eta guztiak bete dira arrakastaz.\nZerrenda indarrean egon den azken 5 urteotan 26 estatu kidetako 119 erakundek (guztien % 32) parte hartu dute proiektuetan, deialdien edo lizitazioen bidez.\nAzken 5 urteotan jasotako proposamenen arrakasta-ratioa % 80tik gorakoa izan da. Arrakasta-tasa handiena duten herrialdeak Italia, Frantzia eta Holanda dira, eta aintzat hartu behar da horiek direla proposamen gehien aurkeztu dituzten herrialdeak.\nTxostena: 36. artikuluan zerrendatutako jarduerak


naiz: Iritzia | Opinión - Hainbat gogoeta Sacyrren proiektu eolikoak atzera bota ondoren\nMikel Saralegi eta Martin Zelaia\nSustrai Erakuntza fundazioko kideak\nPoztu egin behar dugu Ingurumen Departamenduak proiektu honen inpaktuak handiak direla erabaki duelako, ez gauzatzeko gomendioa emateko adina. Baina ezin dugu ahaztu duela gutxi hartutako erabaki kezkagarri batzuen balizko eragina etorkizunerako.\nBerriki, Nafarroako Aldizkari Ofizialak iragarri du Nafarroako Gobernuko Ingurumen Departamenduak erabaki duela Sacyr Taldeko enpresek Iruñerriko iparraldean sustatzen dituzten poligono eolikoen proiektuaren aurkako ingurumen-inpaktuaren ebazpena egitea. Erabaki horrekin, Departamenduak adierazten du ezin dela proiektu hau txertatu inguruko ingurumenean. Oraindik ez da ezagutzen Ekonomiaren eta Enpresen Garapeneko Departamendua erabakiarekin ados egongo den eta parkeak eraikitzeko eskaera baliogabetuko duen.\nSacyrren makroproiektuak Erro, Esteribar, Anue eta Olaibar haranak bereizten dituzten mendiei eragiten die, eta bertan 141,7 MWeko elektrizitatea ekoizteko ahalmena duten 29 aerosorgailu jartzeko asmoa du. Errota eolikoak gaur egun instalatzen ari diren handienetakoak izango lirateke, guztira 200 metrokoak (127,5 ardatzeraino eta 72,5 pala bakoitza). Gainera, poligonoak bere elektrizitatea hustuko luke, Ezkabarte, Txulapain, Berriobeiti eta Orkoien 24 kilometro baino gehiagoz zeharkatuko lituzkeen goi-tentsioko linea batekin (220 KV).\nAzpiegitura horrek ingurumenean izango lituzkeen eraginak handiak izango lirateke, Sustrai Erakuntzak proiektuari jarritako alegazioan adierazi genuen bezala, eta Ingurumenaren ebazpenak laburbiltzen duen bezala: arriskuan dagoen hegazti-faunari kalte larriak eragingo lizkioke, talka egiteko arrisku handiak direla medio; ondo kontserbatutako eta kalitate handiko landaredi naturala suntsituko litzateke; behar bezala aztertu gabeko paisaia-eragin larriak izango lituzke (enpresak haize-sorgailuaren altuera ardatzeraino kontuan hartzen du soilik), linea elektrikoak hegaztien migrazioan eragingo luke...\nEnergia berriztagarriek ingurumenean eragiten dituzten inpaktuen eta haien mugen adibide garbia da. Lur azalera handiak behar dituzte ezartzeko, eta horrek biodibertsitatearen aurka egiten du; izan ere, bederatzi planeta-mugetako bat da, eta arriskuan jartzen du planetaren bizigarritasuna. Gainera, berriztagarriek ere kontraparte fosila baino 8-25 aldiz handiagoa den mineral-erauzketa behar dute; beraz, baliabide horien muga gainditzen ere laguntzen dute. Eta, azkenik, ez gaituzte erregai fosiletatik erabat askatzen, eguzkiaren edo haizearen energia hartzen duten azpiegiturak fabrikatzeko beharrezkoak baitira. Beraz, oso baldintza zorrotzak ezarri behar dira azpiegitura horietatik zenbat jarri eta non jarri erabakitzeko.\nHala ere, Nafarroan enpresa handien esku uzten da baldintza horien «plangintza». Gobernu ezberdinek (Nafarroakoak zein estatukoak) ia ez dute ezer ere egiten. Mugatzen dira zer azpiegitura mota instalatu beharko liratekeen gomendatzera, horretarako laguntzak ematera barne. Eta, horrela, industria handiak dira lasterka abiatzen direnak ahalik eta makroproiektu kopuru handiena instalatzeko. Administrazioak, gehienez ere, proiektu horietako batzuk ukatuko ditu ingurumen-irizpideen arabera, kasu honetan gertatzen ari den bezala.\nGuztiz kaltegarria da energia berriztagarrien garapena mozkinak eta akziodunentzako dibidenduak bilatzen dituztenen eskutik etortzea. Onartezina da beren ekoizpen-sistema kontsumistarekin klima eta baliabide krisia elikatzen dutenak izatea herritarren energia beharrak ase behar dituztenak. Makroproiektu berriztagarrien atzean mugimendu espekulatiboen iragana duten multinazionalak daude, ingurumena suntsitzen dutenak meatzaritza-proiektuekin eta azpiegitura handiekin, eta enpresa hau (beste batzuekin batera) nahasita geratu den ustelkeria kasuekin.\nBeraz, poztu egin behar dugu Ingurumen Departamenduak proiektu honen inpaktuak handiak direla erabaki duelako, ez gauzatzeko gomendioa emateko adina. Baina ezin dugu ahaztu duela gutxi hartutako erabaki kezkagarri batzuen balizko eragina etorkizunerako. Zer gertatuko zen proiektu hori aztertu izan balitz Ukrainako gerraren ondorioei erantzuteko Nafarroako Parlamentuak onartutako dekretu berriaren jarraibideen arabera? Jakina denez, legedi berezi berri horren arabera, halako proiektuak aztertzeko denborak erdira murriztuko dira, bai parte-hartze publikoari dagokionez, bai administrazioak egin behar duen azterketari dagokionez. Proiektu hau dekretu honen bidez aztertu izan balitz, ziur gaude Ingurumen Departamenduak egindako txostena pobreagoa izango zela, eta, beraz, arrisku handiagoa egongo zela ingurumen-inpaktu larriak zituen makropoligono bat onartu ahal izateko.\nUne oso kezkagarrian gaude ingurumena eta bertan bizi diren gizakiak, animaliak eta landareak babesteko. Defentsa-gabezia handia da, eta hori areagotu egin daiteke salbuespenezko legediak eta gatazka armatuen manipulazio interesatuak aplikatzean, natura-baliabideak desagerrarazteko politika justifikatzen baitute. Aldi berean, eredu energetikoa aldatzeko beharrari errotik aurre egiteko borondate politiko eza begien bistakoa da. Kontua ez da soilik matrize energetikoa aldatzea, baizik eta ekoizpenaren, kontsumoaren, lurraldearen okupazioaren eta jabetzaren ereduak ere eraldatzea.\nHausnarketok amaitzeko, ezin aipatu gabe utzi eguzkiaren eta haizearen energia baliatzen duten poligonoen aurka Nafarroako ibarretan antolatutako lagun eta plataformak, energia-eredu justuagoa eta gizarte-premietara egokitua defendatzen dutenak. Horiei guztiei esker, bizkarra eman zaie pertsonen borondateak eta herrien etorkizuna erosi nahi dituzten multinazionalei; sozializazio eta kontzientziazio dinamikak sortu dira beste eredu energetiko eta sozial baten premiari buruz; eta tokiko proiektu energetikoen hazia izan dira, burujabeagoak eta bizi garen inguruneetan integratuagoak. Horiei guztiei esker, itxaropenaren, modu antolatuan lor dezakegunaren, adibide osoa jasotzen ari gara.


Pasadizoak katean | rufino iraola garmendia\n← Lehengo eta oraingo bertsolaritzaren aldeak (2006), bigarren partea\nFisikoen hitza →\nPublicado el octubre 16, 2014\tpor kafarnaum\nOrain, terreno-mutur hura han dago laharrak eta oteak hartuta\nBehin batean, lagunartean zeudela, lagun usteko batek (usteak erdia ustel), barre txiki artean eta ironiaz, zera esan omen zion Ramon Iriarte Garayarri (RIGi). R., argazki dotorea ipini duk oraingo honetan ‘blog’ean. Zuen baserria izango duk, noski? RIGek ez omen daki zergatik esango zion: baserria jada RIGena ez delako, baserria oso zaharra delako…\nBaina alfer gaizto! omen zebilen RIGen adiskidea. Baserriaren jabetza ukatuko omen zion; ez omen zizkion ostuko, ordea, eta ahantzaraziko, burua sano zuen arte, han igarotako egunak; ez omen zizkion memoriatik borratuko baserri zaharrarekin izandako mila elkarrizketa eta konplizitate; ezinezkoa omen da haren gogotik eta bihotzetik desagerraraztea etxeak azaldu zizkion mila sekretu, eta bizitzari buruz eman zion ikuspegia. «Esan ahalko dute ene etxea ez dela, baina nehork ez du esaten ahal ene jaiotetxea eta sehaska ez denik», mintzo mintzatu zen RIG.\nBeste pasadizo batekin erantzun nion: «Behin batean, hauxe idatzi nian nik: Geure baratzean lau tomate edukitzeari askoz garrantzi handiagoa ematen diogu mendiko terreno komun eta publikoan mila arbola izateari baino». Ez gara ohartzen arbola horiek, besterenak izanda ere, mesedegarriago zaizkigula gure ortu partikularrean landa ditzakegun tomate guztiak baino.\nRIGek hartu zidan, berriz ere, txanda. Bere etxeko balkoitik egundoko panoramika ikusten omen da: soro-belardi ordeka eta zabalak, arbola lerden eta lirainak… Halabeharrez, bi auzokide suturik ikusi omen zituen, aurrekoan, muga inguruko metro batzuen gorabeheran. Bere artean, omen zioen RIGek: «Tonto ahalenak zuek! Metro batzuen gorabeheran, horrela haserretuta! Begira, nik goizetik iluntzera disfrutatu eta gozatzen dut bistaz atzeman dezakedan neurri osoan paraje hori guztia. Zer axola du norena den, kontenplatu eta horrela nire espiritua elika badezaket?».\nPasadizo honekin erantzun nion: Neuk ere ezagutzen dut kasua. Ikusitako nago bi baserritar borrokan eta elkar, aizkora jasota, mehatxatzen, terreno-mutur eta bizpahiru arbola ziztrinengatik. Orain terreno-mutur hura han dago laharrak eta oteak hartuta, arbolek lehen bezain ziztrin jarraitzen dute, eta ez da inon baserritar haien arrastorik.\nRIG ez zegoen isiltzeko. Berak eman zion errematea elkarrizketari: haren emaztea “galduan” aterako omen zen senipartearekin, baina ikaragarri irabazi omen zuen horrekin, familiarekiko erlazio onak zeharo sendotu zituelako.\nBai Horixe, DV:141016\nEsta entrada fue publicada en 1 Artikulua/Prentsa y etiquetada 141016 BH. Guarda el enlace permanente.\nUna respuesta a Pasadizoak katean\noctubre 16, 2014 en 9:19 am\nzenabt burruka bide baten jabegoagatik, munarri baten lekuagitik!\nhain zabal hartuko bagendu, zorioneko gu.


“Euskaldunontzat guztiz estrategikoa da elebitasuna zientifikoki ulertzea” - Elhuyar Aldizkaria\nItziar Laka Mugarza Hizkuntzalaria\nHizkuntzak izaki sozial bihurtzen gaitu, eta batzuek diote hizkuntzarako gaitasuna ezinbestekoa izan dela gure espezieak arrakasta izateko. Gizatasunaren esentzia bera erakusten digula hizkuntzak. Baina zientziak erakutsi du aurreiritziak eta ezjakintasuna daudela egiatzat jo izan diren sinesmen askoren atzean. Horren lekuko, Itziar Laka Mugarza EHUko hizkuntzalari eta ikertzailearen hausnarketak. Hizkuntzaz, kognizioaz eta elebitasunaz hitz egin du, luze eta zabal.\nArg. Marisol Ramirez/©ArgazkiPress\nZientzian oso ohikoa izan da gizakiok beste animalietatik bereizten gaituzten ezaugarrien bila aritzea. Irudimena eta hizkuntza bera aipatu dira askotan. Zein da zure iritzia?\nNi pertsonalki ez naiz aritzen bereizten gaituzten ezaugarrien bila, inondik inora. Esango nuke gainditu egin beharko genukeela pentsatzeko modu hori: zerk egiten gaituen berezi. Gu bezain bereziak dira bizidun guztiak. Tardigradoek ere badituzte hainbat berezitasun oso harrigarri.\nEgozentrikoa da pentsatzea irudimena eta hizkuntza guk bakarrik ditugula. Erratua da, ikerketarik egin gabe egiatzat hartzea horietarako beharrezko diren gaitasunak gizakionak bakarrik direla. Kognizio konparatuaren alorra argi uzten ari da uste genuena baino askoz ere bizitza kognitibo aberatsagoa dutela primateek, txoriek, olagarroek, baleek… Badakigu hizkuntza oso zaharra dela, eta hizkuntzaren parte batzuk oso-oso zaharrak dira, beste animaliekin partekatzen ditugunak.\nAdibide erradikal bat ematearren: gizakion historian ere oso arrunta izan da pentsatzea giza talde berri bat ikusi izan denean “horiek ez zuten hitz egiten, horiek ez zuten pentsatzen, horiek ez zuten sufritzen, ez zuten arimarik, ez ziren pertsonak”. Eta ikusi dugu baietz, bestelako janzkera zutela, baina gu bezalakoxeak zirela.\nHain zuzen ere, duela gutxi argitaratu da neandertalen entzumena gurea bezalakoa zela. Hitz egiten zutela iradokitzen duen beste datu bat…\nLitekeena da neandertalek hitz egitea, zalantzarik gabe. Etorri den azken albiste horrek ebidentzia bat gehiago ekarri du. Lehendik bagenekien bazituztela hitz egiteko beharrezkoak diren baldintza batzuk: gaitasun sinbolikoa zutela, hioide hezurraren antzekoa bazutela eztarrian, guk bezalaxe FOXP2 genea ere mutatua zutela…\nKantuarena ere interesgarria da. Steven Mithen antropologoak proposatzen zuen kantua eta musika hizkuntzaren aurretik azaldu zirela gure espeziean; litekeena da hizkuntzaren aurrekariak izatea. Eta gure espeziearen ezaugarri badira horiek ere: elkartzen gaituzte, funtzio soziala dute, beste espezie askotan bezala. Beraz, oso posible da neandertalek eta gure arbaso komun guztiek ere abestea.\nZer dakizue orain hizkuntzaren sorreraz eta eboluzioaz?\nOraindik oso ebidentzia zientifiko gutxi ditugu ulertzeko nola joan diren garatzen eboluzioan hizkuntzarako behar diren gaitasunak. Gure hizkuntzak zer ezaugarri dauzka? Adibidez, forma. Zu eta biok elkarrekin partekatzen ari garen hau, oso konplexua dena. Formaren bitartez, esanahiak partekatzen ditugu, egiazki, zu eta ni pentsamenduak konpartitzen ari gara hitz egiten dugunean.\nGiza hizkuntzaren beste ezaugarri garrantzitsu bat errekurtsibitatea da. Gure hizkuntzak Errusiako matrioxka panpinen egitura du. Sintagmak bata bestearen barruan ager daitezke, mugarik gabe. Hala, teorikoki hasi zaitezke perpaus bat egiten eta sekula amaitu ez. Adibidez: Mariak esan du Patxik uste duela Pakitok sinesten duela… Horrek infinitutasuna ematen dio gure hizkuntzari. Pentsalari batzuen iritziz, hori da giza hizkuntzaren ezaugarri berezietako bat, beste animalien hizkuntzek ez dutena. Ezaugarri horrek gizakioi pentsatzeko modu berezi bat ematen digula uste dute, beste espezieek ez dutena. Horregatik, hizkuntzaren eboluzioa planteatzen dutenean, pentsalari horiek esango dizute hizkuntza sortu zela, hain zuzen, errekurtsibitatea sortu zenean.\nHizkuntzaren ikuspegi murritzegia iruditzen zait. Eta uste dut ez dugula nahikoa ikertu oraindik. Gaur egun, giza eboluzioan lan egiten duen jende gehienak esango dizuna da hizkuntzaren sorrera uste zena baino askoz ere zaharragoa dela; hizkuntzaren pieza gako horietako asko beste animaliekin partekatzen ditugula. Hasten garenean esaten “hori gizakiok bakarrik dakigu”, askotan ezjakintasunetik hitz egiten dugula.\nHizkuntzaren sorrera azaltzeko ipuinak sortu izan dira intuitiboki gertagarriak iruditzen zitzaizkigun kontuekin: suarekin, gizakien burmuina geroz eta handiagoa egin zen —matrailak txikiagoak egin ziren heinean—, ehiztari bihurtu ginen eta elkarrekin komunikatu behar genuen. Beraz, hasieran, txilio batzuk sortuko genituen komunikatzeko, eta hortik sortuko ziren hitzak. Hasieran izango genituen hitz gutxi batzuk, eta horiek solte erabiliko genituen: zu, ni, bai, ez… eta, poliki-poliki, hortik sortuko ziren gramatikak. Alegia, badago ideia bat non protohizkuntza fase bat dagoen, non baziren hitz handiak (mendia, emakumea, begia…) eta ez ziren existituko gramatika eraikitzeko erabiltzen diren hitz txikiak (kasu-markak, aditz-komunztadurak...). Eta neandertalek izango zutela protohizkuntza moduko bat, baina ez gurea bezalako hizkuntza gramatikal, errekurtsibo, konbinatorial hau. Baina frogak non daude? Ez daude. Beraz, momentuz, ez dakigu.\nEbidentzian oinarritu behar dugu hizkuntzari buruzko ezagutza guztia. Azken urteotan lortu den ezagutza oso interesgarria da. Zenbat eta gehiago ikertu beste espezieen kognizioa, are konplexuagoa da haien bizitza mentala. Niretzat, behintzat, dagoeneko ez du lekurik pentsatzen ibiltzea ea non dagoen koroaren altxorra, gizatasunaren harribitxi hori.\nEztabaida luzea dago hizkuntza eta pentsamenduaren inguruan ere: hizkuntza pentsamendua adierazteko baliabidea ote den bakarrik, edo pentsamenduaren eta kognizioaren motorra bera ote den. Zer iritzi duzu?\nEz dakit, hizkuntza eta pentsamenduaren arteko harremana oso konplexua da. Hipotesiak daude, baina ez dago argi. Hizkuntzalari batzuek esango dizute hizkuntza dela guk dugun pentsatzeko makina. Pentsatzeko, nahitaezkoa dela hizkuntza. Baina oraindik ez dago argi zer esan nahi duen “pentsatu” horrek. Ebidentzia oso gutxi ditugu esateko beste animaliek ez dutela pentsatzen.\nKognizioa hizkuntza baino askoz zaharragoa da; animaliek kognizioa daukate, hizkuntzarik izan gabe ere. Kilker batek ez du kilker hitza buruan, baina badaki kilker bat zer den, bizirik egotea zer den.\nGertatzen dena da hizkuntzatik pentsamendurako bidea egin dugula; hizkuntzatik ulertu nahi izan dugu pentsamendua. Baina ez da egia hitzek kontzeptuak ematen dizkigutenik. Hizkuntza eta pentsamenduaren arteko harremana ulertzeko falta zaiguna da, hain zuzen, pentsamendua zer den ulertzea. Hizkuntzari buruz asko dakigu, baina oso gutxi kognizioari buruz. Hori argitzen erronka handia dugu.\nZure ustez, zein dira neurolinguistikaren hemendik aurrerako erronka nagusiak?\nNiri ez zait gustatzen neurolinguistika deitzea, hizkuntzaren ikerketa deitzen diot. Eta erronka asko daude: batetik, pentsamendua eta kognizioa zer den ondo ulertzea. Baina, agian, hori ez da etorriko hizkuntzaren ikerketatik, baizik eta beste alor batetik. Eta, bestetik, asko ikasi behar dugu elebitasunari buruz. Hamaika mila galdera ditugu oraindik erantzuteko.\nHain zuzen hori da zure ikerketa-esparrua, elebitasuna. Zertan lagunduko digu elebitasunak garunean zer oinarri duen ulertzeak?\nEuskaldunontzat guztiz estrategikoa den ezagutza bat da. Argi hitz egin behar dugu: herri honetan elebitasunaz ari garenean jokoan duguna da euskarak aurrera egingo duen edo ez. Guk izan beharko genuke elebitasunari buruz munduan gehien dakigunak. Guztiz estrategikoa da argitzea nola ikasten den ondo gure lehenengo hizkuntza ez den beste hizkuntza bat. Zientifikoki, esan nahi dut. Egiazki, zer gertatzen da gure burmuinean? Zer harreman dauka lehendik daukagun ezagutzak ikasi behar dugun ezagutza berriarekin? Hori pil-pilean dagoen alor bat da, eta gauza asko argitzen ari gara.\nAdibide bat, ikusteko zer inportantea den ikertzea eta ebidentziak dituzunean bakarrik hitz egitea. Urte asko eta asko eman ditugu entzuten euskarak duen zailtasun nagusia aditz laguntzaileak direla. Eta hizkuntza-ingeniaritzan sinesten dutenek, zorakeriaren mugetan, proposatu izan dute aditz laguntzaileak sinplifikatu beharko genituzkeela euskaran, erdaldunek errazago ikas dezaten.\nGure ikerketan, ordea, ikusi dugu gaztelaniadunek euskara ikasten dutenean —baita oso gazterik egiten dutenean ere—, ergatiboarekin dutela zailtasun handiena. Izan ere, euskara hizkuntza ergatiboa da, gaztelania ez bezela: “ni joan naiz”, baina “nik ikusi dut”. Horiek bereiztea kostatu egiten zaie, akats gehiago egiten dituzte eta burmuinean egiten duten haren itxurapena berezia da. Berezitasunak aurkitzen ditugu euskara lehen edo bigarren hizkuntza dutenek ergatiboaren aurrean ematen dituzten erantzun elektrofisikoen artean.\nBeraz, zailtasuna ergatiboan baldin badago, eta jakinda burmuina frekuentzia-makina bat dela eta behin eta berriz entzunez gainditzen duela zaila egiten zaion hori, eman diezaiogun jaten ergatiboa euskara ikasten ari direnen burmuinari. Behintzat, gaztelaniadunei eta frantsesdunei. Hindi hizkuntza dakien batek euskara ikasten duenean beharbada ez du zailtasun hori edukiko, hindia ere hizkuntza ergatiboa baita. Beste zerbaitetan izango du zailtasuna, gure lehengo hizkuntzaren antolamenduaren araberakoa baita bigarren hizkuntzaren ikasketa. Hizkuntzak ebidentzia zientifikoetan oinarrituta irakatsi behar ditugu. Estrategikoa da, jendeak gure hizkuntza ikastea nahi badugu.\nZer gehiago erakutsi du elebitasunaren ikerketak, euskaldunontzat gakoa dena?\nEuskararen irakaskuntzan ez ezik, hizkuntza-politikan ere oso inportantea da emaitza enpirikoak kontuan hartzea. Inportantea da ulertzea gure burmuinean hizkuntza bakoitzak ez duela eremu berezi bat, eta, beraz, hizketan hasten garenean, ez dela hizkuntza bakarra pizten. “Hizkuntzak” pizten dira, denak batera. Zu eta biok hitz egiten ari garenean, euskaraz gain, dakizkigun beste hizkuntzak ere baditugu piztuta, eta burmuinak ahalegina egin behar du erabiliko ez ditugunak isilik mantentzeko.\nBeraz, adibide bat: kaleetako kartelak. Kaletik goazela kartel elebidun bat ikusten dugunean, gure burmuinean hizkuntzak pizten dira —denak—, baina gure begiek lehenengo gaztelania jotzen badute, gure burmuinak, konturatu gabe eta milisegundo batzuetako abiadan, beste hizkuntzak amatatzeko ahalegina egingo du. Hau da, nahiz eta beherago zure begiek euskara ikusi berehala, ordurako, milisegundo horretan, jada euskara isilduta dago, eta asko kostatuko zaizu euskara berraktibatzea. Beraz, ez da gauza sinboliko bat karteletan, bertikalki antolatuta badaude, lehenengo euskara eta azpian gaztelania jartzea, edo horizontalki antolatuta badaude, ezkerrean euskara eta eskuinean gaztelania jartzea. Badu arrazoi zientifiko bat.\nGure buruetako diglosia gaindituko badugu, euskaldunok ziurtatu behar dugu gure gizartean egiazki beteko dela euskara izatea begiak lehenengo jotzen duen hizkuntza, gure burmuinak egunaren zati esanguratsu bat igaro ahal izan dezan euskara aktibatua duela. Horregatik da hain garrantzitsua gure paisaiak egiazki euskaldunak izatea. Baina gure paisaia geroz eta digitalagoa da, eta errealitatean gertatzen zaiguna da gure makinek eta testuek gaztelaniaz hitz egiten digutela…


Etxea garbitzeko bakterioen kontrako produktua, lixibar - Mercadona\nIzan ere, desinfektatzea funtsezkoa da gaixotasunak eta osasun-arazoak prebenitzeko. Hainbat aukera daude horretarako: lixibarekin, lixibarik gabe, alkohola erabilita... Garbiketa- eta desinfekzio-gidan eman genizun horien berri. Ikusi zer produktu diren egokiak behar bakoitzerako: lurzoruak, bainuak, ehunak, egunero erabiltzen diren objektuak eta abar.\nEtxea garbitzeko desinfektatzaile bakterioen aurkako honek ez du lixibarik, eta botilan nahiz esprai-formatuan dator. Produktu horretaz gain, lixibarik gabeko beste desinfektatzaile batzuk ere badaude, behar jakin batzuetarako pentsatuak, hala nola ehunak eta komuna desinfektatzekoak.\nEtxea garbitzeko desinfektatzaile bakterioen kontrakoak ezaugarri hauek ditu\nErabilera anitzeko garbigarri honen ezaugarri nagusiak hauek dira:\nEz du lixibarik.\nBakterioen eta onddoen % 99 suntsitzen du.\nUsain atsegina eta iraunkorra uzten du.\nLixibarik ez duenez, etxeko edozein gainazaletan erabil daiteke, baita zailenetan ere: sukaldeko gainak, komunak, azulejuak, ateak, altzariak…\nJostailuak desinfektatzeko ere erabil daiteke, ur askorekin garbitzen badira gero.\nNola erabili Etxea garbitzeko desinfektatzaile bakterioen kontrakoa?\nBotila- edo esprai-formatuan datorren, erabiltzeko modu bat edo beste bat gomendatzen dugu.\nBotila-formatuko garbigarri desinfektatzailea\nModalitate honetan, bi modutan erabil dezakegu:\nDiluituta: Garbitzeko balio du. Bi tapoi 5 litro uretan diluitu eta aplikatu.\nZuzenean: Desinfektatzeko balio du. Zapi garbi eta heze batean zuzenean aplikatu, eta desinfektatu nahi den gainazala igurtzi. Utzi 15 minutuz, eta urarekin garbitu.\nKasu bietan, ur asko erabiliz garbitu behar dira ondoren gainazalak; bereziki, jostailuek, haurrek edo maskotek ukitzekoak badira.\nEsprai-formatuko garbigarri desinfektatzailea\nProduktua diluitu gabe zuzenean ihinztatu behar da garbitu nahi dugun gainazalean. Utzi 15 minutuz eragiten. Garbitu zapi garbi eta heze batez. Lehortu distira handiagoa lortu nahi bada.\nProduktua erabiltzen dugunean, ez da inguruan janaririk egon behar. Gainazalean janaria jarri aurretik, ur edangarriz garbitu behar dira produktuarekin tratatu ditugun gainazal guztiak.\nBadakizu nola desinfektatu arropa garbigailuan? Badira bakterioak eta usain txarrak desagerrarazten dituzten produktu berezi batzuk, hala nola Arroparako Desinfektatzailea. Oso usain atsegina uzten du arropan.\nZikinkeria, bakterioak eta organismoarentzat kaltegarriak diren hondakin kimikoak desagerrarazteko, Fruta- eta Barazki-desinfektatzailea gomendatzen dizugu. Proba ezazu!\nBazenekien garbiketa-ozpina oso garbigailu ahaltsua dela eta gauza asko garbitzeko erabil daitekeela?


Barbara Goenaga: "Hasieran kosta egiten zitzaidan gazteleraz lan egitea" — Gaztezulo\nBarbara Goenaga: "Hasieran kosta egiten zitzaidan gazteleraz lan egitea"\nBarbara Goenaga: "Hasieran kosta egiten zitzaidan gazteleraz lan egitea" https://www.gaztezulo.eus/albisteak/barbara-goenaga-quothasieran-kosta-egiten-zitzaidan-gazteleraz-lan-egiteaquot https://www.gaztezulo.eus/albisteak/barbara-goenaga-quothasieran-kosta-egiten-zitzaidan-gazteleraz-lan-egiteaquot/@@download/image/2p16-1.jpg\nBarbara Goenagak "Goenkale" utzi eta Espainiako Tele 5 telebistan hasi da lanean, "El Grupo" telesailean. Barbarak hamazazpi urte besterik ez ditu, baina hala ere, badu eskarmentua aktore lanetan.\nAita, Juan Luis Goenaga, pintorea duzu. Izeba, Aitzpea Goenaga, eta amona, Juani Mendiola, aktoreak. Familia giroak bultzatu al zintuen aktorea izatera?\nEragina izan du, jakina. Aitzpeak, adibidez, gidoiak egin izan ditu eta neska gazteak behar zirenean, deitu egiten zidan. Dena den, norberak erabaki behar du bere bidea.\nNeskei, ogibide honetan, ederrak izatea eskatzen al zaie oraindik ere?\nEgin beharreko pertsonaiaren arabera izaten da hori, batzuetan beharrezkoa da eta beste batzuetan, ez. Egia da zenbaitetan neska batzuei paperak ematen zaizkiela politak direlako, baina aktore onak ez badira, ez diete lan gehiago eskaintzen. Ederra izateak lagundu dezake, baina garrantzitsuena aktore ona izatea da.\nMutilekin ere gauza bera gertatzen al da?\nBai. Ez dut uste horretan ezberdintasun handirik dagoenik. Gauza bera gertatzen da.\nEta zuk, edertzat al duzu zure burua?\nEz. Neska gehienak bezalakoa naizela uste dut.\nEuskaraz lan egiten ohituta zaude. Gaur egun gazteleraz lan egiten duzu Tele 5 telebistan. Zer moduz moldatzen zara erdaraz?\nGaztelerara pasatzea zaila izan zen, kosta egiten zitzaidan erdaraz egitea. Hasieran interpretazioan baino hizkuntzan jartzen nuen arreta, hau edo beste hura nola esango ote nuen. Hala ere, berehala ohitu nintzen eta orain ez dut arazo handirik.\nTele 5eko "El Grupo"-n lan egiteak zein abantaila eta zein desabantaila ditu, "Goenkale"-rekin alderatuta?\nAbantaila nagusia da Hego Euskal Herriaz gain, Espainia osoan ere ikusten dela. Esperientzia ona da. Desabantaila? Euskal Herria eta familia utzi eta Madrilera etorri beharra.\n"El Grupo"-n jokatzen duzun pertsonaia, Arantxa, oso neska lotsatia da. Hori dela eta, psikiatrarenera joan eta beste gaixo batzuekin psikoterapia talde batean parte hartzen du. Ba al du pertsonaia horrek nolabaiteko antza zurekin?\nEz, inola ere ez. Lotsatia naiz, baina ez hainbeste.\nSekula izan al zara psikologo edo psikiatra batekin?\nEz. Hala ere, beharra izango banu, joango nintzateke, zalantzarik gabe.\nDepresioak, buruko gaixotasunak... Honelakoak ageri dira "El Grupo"-n. XXI. mendeko gizartearen gaitzak direla diote. Azken urteotan gehiago hedatu al dira gaixotasun hauek?\nEz dut uste, beti izan dira honelako gaitzak. Kontua da orain arte agian ez zutela izenik, ezta sendabiderik ere. Medikuntzak aurrera egin du, orain askoz hobeto ezagutzen dira gaitz horiek eta beharbada, horregatik ematen du gaur egun zabalduago daudela.\nGipuzkoako Alkiza herritik Madrilera. Salto handi samarra ezta? Zer moduz moldatu zara Madrilgo bizimodura?\nOso ondo, ez du zerikusirik Alkizarekin, alde handia dago. Madril oso handia da, askoz jende gehiago dago, jendea azkarrago bizi da... Batzuetan hango lasaitasuna, ixiltasuna, trafiko arazo eza... falta ditut, baina dena den, oso gustura nago.\nNolakoak dira Madrilgo gazteak Euskal Herrikoekin alderatuta?\nMadrilgo zenbait gazte ezagutzen hasia naiz eta hemen denetarik dago. Aniztasuna handia da, Euskal Herrian baino handiagoa. Ezberdintasunak badira, janzkera aldetik, esaterako. Agian, hemen "pijo" gehiago dago. Parrandak ere ezberdinak dira; Euskal Herrian ez bezala, Madrilen jendeak taberna berean pasatzen du gau osoa.\nEskarmentu handiko alkizarra\nBarbara Goenagak, hamazazpi urte besterik ez dituen arren, ibilbide luzea egin du honezkero telebista eta zine munduan. Hiru urterekin "Bai Horixe" saioan parte hartu zuen. Bere lanik garrantzitsuena "Goenkale" izan da. Bien bitartean, lantxoak ere egin izan ditu Espainiako telesaioetan, "El comisario" eta "Hospital Central"-en esaterako. "Urte ilunak" filmean ere parte hartu zuen. Gaur egun Arantxa izeneko pertsonaia da, Tele 5eko "El Grupo"-n. Dena dela, beste filme batean ere ikusi ahal izango dugu laster, Jesus Moraren "Mi dulce"-n, alegia.


ELIKA Seguridad Alimentaria | Aholkuak dietaren ordezkoen oinarrizko osaerari buruz - EFSA 2015 - ELIKA Seguridad Alimentaria\nBidaltze data 11 otsaila, 2015\nEFSAko Dietetika Produktuen, Nutrizioaren eta Alergien Panelak (NDA) zientzia-irizpen bat argitaratu du, pisua kontrolatzeko dietaren ordezkoen oinarrizko osaerari buruz. Produktu horiek energia-defizit nabarmena eragiten dute gehiegizko pisua duten pertsona helduengan, euren dieta osorik ordezkatuta pisua murriztu nahi dutenengan.\nHalaber, Panelak informazioa eman zuen produktu horien erabilera-baldintzez eta -mugez, eta gomendatu zuen hiru astetik gora ez erabiltzeko, medikuaren zaintzarik eta zaintza dietetikorik gabe. Halaber, ohartarazi zuen jaioberriek, haurrek, nerabeek, emakume haurdunek edo edoskitze-aroan daudenek ez dutela halako produkturik kontsumitu behar, ezta pisu normala edo bestelako patologiak (diabetesa, hezueria, tiroideko gaixotasunak, giltzurruneko gaixotasuna, gibeleko gaixotasuna, gaixotasun kardiobaskularra edo behazun-kalkuluak) dituzten pertsona zaharrek edo helduek ere.\nAzkenean, Panelak nabarmendu zuen garrantzitsua dela likidoen ingesta egokia egitea energia murrizten denean, gizon eta emakume helduen kontsumo egokiekin bat eginez: 2,5 litro eta 2,0 litro, hurrenez hurren.\nDieta ordezkatzeko produktu hauen oinarrizko konposizio-, energia- eta nutrizio-betekizunei dagokienez, Panelak honako balio hauek proposatzen ditu:\nProteina: 75 g/egun, oinarri hartuta proteinaren erreferentziazko ingestaren balioa biztanleriarentzat, gehiegizko pisura edo obesitatera egokituta.\nKarbohidratoak: 30 g/egun, burmuinaren nahitaezko glukosa-beharrizanak oinarri hartuta.\nLipidoak: 20 g/egun, gutxienez funtsezko bi gantz-azidoren ingesta egokia emateko: azido linoleikoa (11g/egun) eta azido α-linoleikoa (1,4 g/egun).\nEnergia: 600 Kcal/egun. Makronutrienteen gutxieneko edukitik eratorritako edukia.\nMikronutrienteak: erreferentziazko ingesten edo Adituen Panel honek beronek gomendatutako gutxieneko kontsumoen arabera.\nKatalunian osasuna babesteko kontrol ofizialaren emaitzak 15/02/12